title: Εκτελεστικός κανονισμός (ΕΕ) αριθ. 712/2013 της Επιτροπής, της 24ης Ιουλίου 2013 , για καθορισμό των κατ’ αποκοπή τιμών εισαγωγής για τον προσδιορισμό της τιμής εισόδου ορισμένων οπωροκηπευτικών

text:
               25.7.2013

               EL

               Επίσημη Εφημερίδα της Ευρωπαϊκής Ένωσης

               L 200/18

         ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) αριθ. 712/2013 ΤΗΣ ΕΠΙΤΡΟΠΉΣ
   της 24ης Ιουλίου 2013
   για καθορισμό των κατ’ αποκοπή τιμών εισαγωγής για τον προσδιορισμό της τιμής εισόδου ορισμένων οπωροκηπευτικών
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΚ) αριθ. 1234/2007 του Συμβουλίου, της 22ας Οκτωβρίου 2007, για τη θέσπιση κοινής οργάνωσης των γεωργικών αγορών και ειδικών διατάξεων για ορισμένα γεωργικά προϊόντα (ενιαίος κανονισμός ΚΟΑ) (1),
   Έχοντας υπόψη τον εκτελεστικό κανονισμό (ΕΕ) αριθ. 543/2011 της Επιτροπής, της 7ης Ιουνίου 2011, για τη θέσπιση λεπτομερών κανόνων εφαρμογής του κανονισμού (ΕΚ) αριθ. 1234/2007 του Συμβουλίου όσον αφορά τους τομείς των οπωροκηπευτικών και των μεταποιημένων οπωροκηπευτικών (2), και ιδίως το άρθρο 136 παράγραφος 1,
   Εκτιμώντας τα ακόλουθα:

               (1)

               Ο εκτελεστικός κανονισμός (ΕΕ) αριθ. 543/2011 προβλέπει, κατ’ εφαρμογή των αποτελεσμάτων των πολυμερών εμπορικών διαπραγματεύσεων του Γύρου της Ουρουγουάης, τα κριτήρια για τον καθορισμό από την Επιτροπή των κατ’ αποκοπή τιμών εισαγωγής από τρίτες χώρες, για τα προϊόντα και τις περιόδους που ορίζονται στο παράρτημα XVI μέρος A του εν λόγω κανονισμού.

               (2)

               Η κατ’ αποκοπή τιμή εισαγωγής υπολογίζεται κάθε εργάσιμη ημέρα, σύμφωνα με το άρθρο 136 παράγραφος 1 του εκτελεστικού κανονισμού (ΕΕ) αριθ. 543/2011, λαμβανομένων υπόψη των ημερήσιων μεταβλητών στοιχείων. Συνεπώς, ο παρών κανονισμός θα πρέπει να αρχίσει να ισχύει την ημέρα της δημοσίευσής του στην Επίσημη Εφημερίδα της Ευρωπαϊκής Ένωσης,

         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Οι κατ’ αποκοπή τιμές εισαγωγής που αναφέρονται στο άρθρο 136 του εκτελεστικού κανονισμού (ΕΕ) αριθ. 543/2011 καθορίζονται στο παράρτημα του παρόντος κανονισμού.
   Άρθρο 2
   Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα της Ευρωπαϊκής Ένωσης,

      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 24 Ιουλίου 2013.

            Για την Επιτροπή, εξ ονόματος του Προέδρου,

         Jerzy PLEWA

            Γενικός Διευθυντής Γεωργίας και Αγροτικής Ανάπτυξης

      (1)  ΕΕ L 299 της 16.11.2007, σ. 1.

      (2)  ΕΕ L 157 της 15.6.2011, σ. 1.

      ΠΑΡΑΡΤΗΜΑ
      Οι κατ’ αποκοπή τιμές εισαγωγής για τον προσδιορισμό της τιμής εισόδου ορισμένων οπωροκηπευτικών

                  (ευρώ/100 kg)

                  Κωδικός ΣΟ

                  Κωδικός τρίτων χωρών (1)

                  Κατ’ αποκοπή τιμή εισαγωγής

                  0707 00 05

                  TR

                  124,7

                  ZZ

                  124,7

                  0709 93 10

                  TR

                  128,9

                  ZZ

                  128,9

                  0805 50 10

                  AR

                  86,2

                  CL

                  73,3

                  TR

                  70,0

                  UY

                  72,5

                  ZA

                  95,2

                  ZZ

                  79,4

                  0806 10 10

                  CL

                  51,4

                  EG

                  185,0

                  TR

                  169,6

                  ZZ

                  135,3

                  0808 10 80

                  AR

                  177,7

                  BR

                  112,3

                  CL

                  125,7

                  CN

                  79,0

                  NZ

                  134,1

                  US

                  165,6

                  ZA

                  131,6

                  ZZ

                  132,3

                  0808 30 90

                  AR

                  97,6

                  CL

                  151,4

                  CN

                  77,3

                  NZ

                  162,9

                  TR

                  246,0

                  ZA

                  102,1

                  ZZ

                  139,6

                  0809 10 00

                  TR

                  193,0

                  ZZ

                  193,0

                  0809 29 00

                  TR

                  320,9

                  ZZ

                  320,9

                  0809 30

                  TR

                  171,7

                  ZZ

                  171,7

                  0809 40 05

                  BA

                  69,9

                  TR

                  118,8

                  XS

                  74,4

                  ZZ

                  87,7

         (1)  Ονοματολογία των χωρών που ορίζεται στον κανονισμό (ΕΚ) αριθ. 1833/2006 της Επιτροπής (ΕΕ L 354 της 14.12.2006, σ. 19). Ο κωδικός «ZZ» αντιπροσωπεύει «άλλες χώρες καταγωγής».


title: Εκτελεστικός κανονισμός (ΕΕ) 2016/531 της Επιτροπής, της 30ής Μαρτίου 2016, για την έγκριση μη ήσσονος σημασίας τροποποίησης των προδιαγραφών ονομασίας καταχωρισμένης στο μητρώο προστατευόμενων ονομασιών προέλευσης και προστατευόμενων γεωγραφικών ενδείξεων [Lingot du Nord (ΠΓΕ)]

text:
               6.4.2016

               EL

               Επίσημη Εφημερίδα της Ευρωπαϊκής Ένωσης

               L 89/2

         ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) 2016/531 ΤΗΣ ΕΠΙΤΡΟΠΉΣ
   της 30ής Μαρτίου 2016
   για την έγκριση μη ήσσονος σημασίας τροποποίησης των προδιαγραφών ονομασίας καταχωρισμένης στο μητρώο προστατευόμενων ονομασιών προέλευσης και προστατευόμενων γεωγραφικών ενδείξεων [Lingot du Nord (ΠΓΕ)]
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΕ) αριθ. 1151/2012 του Ευρωπαϊκού Κοινοβουλίου και του Συμβουλίου, της 21ης Νοεμβρίου 2012, για τα συστήματα ποιότητας των γεωργικών προϊόντων και τροφίμων (1), και ιδίως το άρθρο 52 παράγραφος2,
   Εκτιμώντας τα ακόλουθα:

               (1)

               Σύμφωνα με το άρθρο 53 παράγραφος 1 πρώτο εδάφιο του κανονισμού (ΕΕ) αριθ. 1151/2012, η Επιτροπή εξέτασε την αίτηση της Γαλλίας για την έγκριση τροποποίησης των προδιαγραφών της προστατευόμενης γεωγραφικής ένδειξης «Lingot du Nord», η οποία καταχωρίστηκε δυνάμει του κανονισμού (ΕΕ) αριθ. 284/2008 της Επιτροπής (2).

               (2)

               Δεδομένου ότι η εν λόγω τροποποίηση δεν είναι ήσσονος σημασίας κατά την έννοια του άρθρου 53 παράγραφος 2 του κανονισμού (ΕΕ) αριθ. 1151/2012, η Επιτροπή δημοσίευσε την αίτηση τροποποίησης, κατ' εφαρμογή του άρθρου 50 παράγραφος 2 στοιχείο α) του εν λόγω κανονισμού, στην Επίσημη Εφημερίδα της Ευρωπαϊκής Ένωσης
                   (3).

               (3)

               Δεδομένου ότι δεν έχει κοινοποιηθεί στην Επιτροπή καμία δήλωση ένστασης βάσει του άρθρου 51 του κανονισμού (ΕΕ) αριθ. 1151/2012, πρέπει να εγκριθεί η τροποποίηση των προδιαγραφών,

         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Εγκρίνεται η τροποποίηση των προδιαγραφών η οποία έχει δημοσιευτεί στην Επίσημη Εφημερίδα της Ευρωπαϊκής Ένωσης και αφορά την ονομασία «Lingot du Nord» (ΠΓΕ).
   Άρθρο 2
   Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.

      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 30 Μαρτίου 2016.

            Για την Επιτροπή,

            εξ ονόματος του Προέδρου,

         Phil HOGAN

            Μέλος της Επιτροπής

      (1)  ΕΕ L 343 της 14.12.2012, σ. 1.

      (2)  Κανονισμός (ΕΚ) αριθ. 284/2008 της Επιτροπής, της 27ης Μαρτίου 2008, για την καταχώριση ορισμένων ονομασιών στο μητρώο των προστατευόμενων ονομασιών προέλευσης και των προστατευόμενων γεωγραφικών ενδείξεων [Lingot du Nord (ΠΓΕ), Cipolla Rossa di Tropea Calabria (ΠΓΕ), Marrone di Roccadaspide (ΠΓΕ)] (ΕΕ L 86 της 28.3.2008, σ. 21).

      (3)  ΕΕ C 374 της 11.11.2015, σ. 5.


title: Εκτελεστικός κανονισμός (ΕΕ) αριθ. 263/2013 της Επιτροπής, της 18ης Μαρτίου 2013 , για την έγκριση μη ήσσονος σημασίας τροποποίησης των προδιαγραφών ονομασίας καταχωρισμένης στο μητρώο προστατευόμενων ονομασιών προέλευσης και προστατευόμενων γεωγραφικών ενδείξεων [Mela Alto Adige/Südtiroler Apfel (ΠΓΕ)]

text:
               22.3.2013

               EL

               Επίσημη Εφημερίδα της Ευρωπαϊκής Ένωσης

               L 82/26

         ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) αριθ. 263/2013 ΤΗΣ ΕΠΙΤΡΟΠΉΣ
   της 18ης Μαρτίου 2013
   για την έγκριση μη ήσσονος σημασίας τροποποίησης των προδιαγραφών ονομασίας καταχωρισμένης στο μητρώο προστατευόμενων ονομασιών προέλευσης και προστατευόμενων γεωγραφικών ενδείξεων [Mela Alto Adige/Südtiroler Apfel (ΠΓΕ)]
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΕ) αριθ. 1151/2012 του Ευρωπαϊκού Κοινοβουλίου και του Συμβουλίου, της 21ης Νοεμβρίου 2012, για τα συστήματα ποιότητας των γεωργικών προϊόντων και τροφίμων (1), και ιδίως το άρθρο 52 παράγραφος 2,
   Εκτιμώντας τα ακόλουθα:

               (1)

               Ο κανονισμός (ΕΕ) αριθ. 1151/2012 τέθηκε σε ισχύ την 3η Ιανουαρίου 2013. Κατήργησε και αντικατέστησε τον κανονισμό (ΕΚ) αριθ. 510/2006 του Συμβουλίου, της 20ής Μαρτίου 2006, για την προστασία των γεωγραφικών ενδείξεων και των ονομασιών προέλευσης των γεωργικών προϊόντων και των τροφίμων (2).

               (2)

               Σύμφωνα με το άρθρο 9 παράγραφος 1 πρώτο εδάφιο του κανονισμού (ΕΚ) αριθ. 510/2006, η Επιτροπή εξέτασε την αίτηση της Ιταλίας για την έγκριση τροποποίησης των προδιαγραφών της προστατευόμενης γεωγραφικής ένδειξης «Mela Alto Adige/Südtiroler Apfel», η οποία καταχωρίσθηκε δυνάμει του κανονισμού (ΕΚ) αριθ. 1855/2005 της Επιτροπής (3).

               (3)

               Δεδομένου ότι η εν λόγω τροποποίηση δεν είναι ήσσονος σημασίας, η Επιτροπή δημοσίευσε την αίτηση τροποποίησης, κατ’ εφαρμογή του άρθρου 6 παράγραφος 2 του κανονισμού (ΕΚ) αριθ. 510/2006, στην Επίσημη Εφημερίδα της Ευρωπαϊκής Ένωσης
                   (4). Δεδομένου ότι δεν έχει κοινοποιηθεί στην Επιτροπή καμία δήλωση ένστασης, βάσει του άρθρου 7 του εν λόγω κανονισμού, η εν λόγω τροποποίηση πρέπει να εγκριθεί,

         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Εγκρίνεται η τροποποίηση των προδιαγραφών η οποία έχει δημοσιευθεί στην Επίσημη Εφημερίδα της Ευρωπαϊκής Ένωσης και αφορά την ονομασία που αναφέρεται στο παράρτημα του παρόντος κανονισμού.
   Άρθρο 2
   Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.

      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 18 Μαρτίου 2013.

            Για την Επιτροπή, εξ ονόματος του Προέδρου,
         Dacian CIOLOȘ

            Μέλος της Επιτροπής

      (1)  ΕΕ L 343 της 14.12.2012, σ. 1.

      (2)  ΕΕ L 93 της 31.3.2006, σ. 12.

      (3)  ΕΕ L 297 της 15.11.2005, σ. 5.

      (4)  ΕΕ C 125 της 28.4.2012, σ. 5.

      ΠΑΡΑΡΤΗΜΑ
      Γεωργικά προϊόντα προοριζόμενα για ανθρώπινη κατανάλωση που απαριθμούνται στο παράρτημα I της Συνθήκης:

         Κλάση 1.6.   Φρούτα, λαχανικά και δημητριακά, νωπά ή μεταποιημένα

      ΙΤΑΛΙΑ
      Mela Alto Adige/Südtiroler Apfel (ΠΓΕ)


title: Εκτελεστικός κανονισμός (ΕΕ) αριθ. 1355/2014 της Επιτροπής, της 17ης Δεκεμβρίου 2014 , για την τροποποίηση του κανονισμού (ΕΚ) αριθ. 391/2009 σχετικά με την έγκριση ορισμένων κωδίκων και συναφών τροποποιήσεων ορισμένων συμβάσεων και πρωτοκόλλων από τον Διεθνή Ναυτιλιακό Οργανισμό (ΔΝΟ)  Κείμενο που παρουσιάζει ενδιαφέρον για τον ΕΟΧ

text:
               19.12.2014

               EL

               Επίσημη Εφημερίδα της Ευρωπαϊκής Ένωσης

               L 365/82

         ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) αριθ. 1355/2014 ΤΗΣ ΕΠΙΤΡΟΠΉΣ
   της 17ης Δεκεμβρίου 2014
   για την τροποποίηση του κανονισμού (ΕΚ) αριθ. 391/2009 σχετικά με την έγκριση ορισμένων κωδίκων και συναφών τροποποιήσεων ορισμένων συμβάσεων και πρωτοκόλλων από τον Διεθνή Ναυτιλιακό Οργανισμό (ΔΝΟ)
   (Κείμενο που παρουσιάζει ενδιαφέρον για τον ΕΟΧ)
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΚ) αριθ. 391/2009 του Ευρωπαϊκού Κοινοβουλίου και του Συμβουλίου, της 23ης Απριλίου 2009, σχετικά με κοινούς κανόνες και πρότυπα για τους οργανισμούς επιθεώρησης και ελέγχου πλοίων (1), και ιδίως το άρθρο 13 παράγραφος 2,
   Ενεργώντας σύμφωνα με τη διαδικασία ελέγχου της συμβατότητας που προβλέπεται στο άρθρο 5 του κανονισμού (ΕΚ) αριθ. 2099/2002 του Ευρωπαϊκού Κοινοβουλίου και του Συμβουλίου για την επιτροπή ασφάλειας στη ναυτιλία και πρόληψης της ρύπανσης από τα πλοία (COSS) (2),
   Εκτιμώντας τα ακόλουθα:

               (1)

               Σύμφωνα με το άρθρο 5 παράγραφος 1 του κανονισμού (ΕΚ) αριθ. 2099/2002, τα κράτη μέλη και η Επιτροπή συνεργάζονται για να ορίσουν, ανάλογα με την περίπτωση, κοινή θέση ή προσέγγιση στους αρμόδιους διεθνείς φορείς με στόχο τον περιορισμό των κινδύνων σύγκρουσης μεταξύ της ναυτιλιακής νομοθεσίας της Ένωσης και διεθνών νομοθετημάτων.

               (2)

               Ο κανονισμός (ΕΚ) αριθ. 391/2009, μαζί με την οδηγία 2009/15/ΕΚ του Ευρωπαϊκού Κοινοβουλίου και του Συμβουλίου (3), αποτελεί συνεκτικό νομοθέτημα όταν οι δραστηριότητες των αναγνωρισμένων οργανισμών ρυθμίζονται με συνεκτικό τρόπο σύμφωνα με τις ίδιες αρχές και τους ίδιους ορισμούς. Σύμφωνα με το άρθρο 3 παράγραφος 2 της οδηγίας 2009/15/ΕΚ, εάν κράτος μέλος αποφασίσει για τα πλοία που φέρουν τη σημαία του να εξουσιοδοτήσει έναν οργανισμό να εκτελεί για λογαριασμό του επιθεωρήσεις και ελέγχους που σχετίζονται με θεσμοθετημένα πιστοποιητικά, αναθέτει τα καθήκοντα αυτά μόνο σε αναγνωρισμένο οργανισμό ο οποίος, σύμφωνα με το άρθρο 2 στοιχείο ζ) της εν λόγω οδηγίας, νοείται ως οργανισμός αναγνωρισμένος σύμφωνα με τον κανονισμό (ΕΚ) αριθ. 391/2009. Επομένως, οι κανόνες βάσει των οποίων οι οικείοι οργανισμοί αναγνωρίζονται έχουν αντίκτυπο και στις δύο πράξεις.

               (3)

               Ως «διεθνείς συμβάσεις», κατά το άρθρο 2 στοιχείο β) του κανονισμού (ΕΚ) αριθ. 391/2009, νοούνται η διεθνής σύμβαση για την ασφάλεια της ζωής στη θάλασσα της 1ης Νοεμβρίου 1974 (SOLAS 74), εξαιρουμένου του κεφαλαίου XI-2 του παραρτήματος της, η διεθνής σύμβαση περί γραμμών φορτώσεως πλοίων της 5ης Απριλίου 1966 και η διεθνής σύμβαση για την πρόληψη της ρύπανσης από τα πλοία της 2ας Νοεμβρίου 1973 (MARPOL), καθώς και τα σχετικά με τις συμβάσεις αυτές πρωτόκολλα και τροποποιήσεις και οι συναφείς κώδικες που έχουν υποχρεωτικό χαρακτήρα σε όλα τα κράτη μέλη στην ενημερωμένη τους έκδοση.

               (4)

               Η Συνέλευση του ΔΝΟ στην 28η σύνοδό της ενέκρινε κώδικα εφαρμογής των πράξεων του ΔΝΟ (κώδικας ΙΙΙ), όπως αυτός ορίζεται στο ψήφισμα Α.1070(28) του ΔΝΟ της 4ης Δεκεμβρίου 2013, καθώς και τροποποιήσεις στη σύμβαση περί γραμμών φορτώσεως, ώστε να καταστεί υποχρεωτικός ο κώδικας ΙΙΙ, μαζί με σχετικό σύστημα ελέγχου του κράτους σημαίας, όπως ορίζεται στο ψήφισμα Α.1083(28) του ΔΝΟ της 4ης Δεκεμβρίου 2013.

               (5)

               Η επιτροπή προστασίας του θαλάσσιου περιβάλλοντος του ΔΝΟ (MEPC), στην 66η σύνοδό της, ενέκρινε τροποποιήσεις στο πρωτόκολλο του 1978 της σύμβασης MARPOL, όπως διατυπώνεται στο ψήφισμα MEPC.246(66) της 4ης Απριλίου 2014, καθώς και στο πρωτόκολλο της σύμβασης MARPOL του 1997, όπως τροποποιήθηκε με το σχετικό πρωτόκολλο του 1978, όπως ορίζεται στο ψήφισμα MEPC.247(66), της 4ης Απριλίου 2014, ώστε να καταστεί υποχρεωτικός ο κώδικας ΙΙΙ, μαζί με σχετικό σύστημα ελέγχου του κράτους σημαίας.

               (6)

               Η επιτροπή προστασίας του θαλάσσιου περιβάλλοντος του ΔΝΟ (MEPC) στην 93η σύνοδό της ενέκρινε τροποποιήσεις στη σύμβαση SOLAS, όπως διατυπώνεται στο ψήφισμα MEPC.366(93) της 22ας Μαΐου 2014, καθώς και στο πρωτόκολλο της σύμβασης περί γραμμών φορτώσεως του 1988, όπως ορίζεται στο ψήφισμα MEPC.375(93) της 22ας Μαΐου 2014, ώστε να καταστεί υποχρεωτικός ο κώδικας ΙΙΙ, μαζί με σχετικό σύστημα ελέγχου του κράτους σημαίας.

               (7)

               Η MEPC στην 65η σύνοδό της και η MSC στην 92η σύνοδό της ενέκριναν κώδικα του ΔΝΟ για τους αναγνωρισμένους οργανισμούς (κώδικας ΑΟ), όπως ορίζεται στο ψήφισμα MSC.349(92) της 21ης Ιουνίου 2013.

               (8)

               Η MEPC στην 65η σύνοδό της ενέκρινε τροποποιήσεις στο πρωτόκολλο της σύμβασης MARPOL του 1978, ώστε να καταστεί υποχρεωτικός ο κώδικας ΑΟ, όπως διατυπώνεται στο ψήφισμα MEPC.238(65) της 17ης Μαΐου 2013.

               (9)

               Η MEPC στην 92η σύνοδό της ενέκρινε τροποποιήσεις στο πρωτόκολλο της σύμβασης περί γραμμών φορτώσεως του 1988, ώστε να καταστεί υποχρεωτικός ο κώδικας ΑΟ, όπως διατυπώνεται στο ψήφισμα MEPC.350(92) και στο ψήφισμα MSC.356(92) της 21ης Ιουνίου 2013.

               (10)

               Ο κώδικας ΙΙΙ και ο κώδικας ΑΟ αναμένεται, συνεπώς, να τεθούν σε ισχύ κατά τη διάρκεια της περιόδου από 1 Ιανουαρίου 2015 έως 1 Ιανουαρίου 2018 σύμφωνα με τους ισχύοντες κανόνες για την έγκριση, την επικύρωση και την έναρξη ισχύος των τροποποιήσεων κάθε αντίστοιχης σύμβασης του ΔΝΟ.

               (11)

               Στις 13 Μαΐου 2013 το Συμβούλιο εξέδωσε την απόφαση 2013/268/ΕΕ του Συμβουλίου (4). Σύμφωνα με το άρθρο 5 της εν λόγω απόφασης, το Συμβούλιο εξουσιοδότησε τα κράτη μέλη να παράσχουν τη συγκατάθεσή τους να δεσμευτούν, προς το συμφέρον της Ένωσης και με την επιφύλαξη της δήλωσης που παρατίθεται στο παράρτημα της εν λόγω απόφασης, από τις τροποποιήσεις που αναφέρονται στις αιτιολογικές σκέψεις 4 έως 9 του παρόντος κανονισμού.

               (12)

               Η δήλωση που έχει προσαρτηθεί στην απόφαση 2013/268/ΕΕ ορίζει ότι τα κράτη μέλη θεωρούν ότι ο κώδικας ΙΙΙ και ο κώδικας ΑΟ περιέχουν δέσμη ελάχιστων απαιτήσεων τις οποίες μπορούν να επεξεργαστούν και να βελτιώσουν τα κράτη, ανάλογα με την περίπτωση, για την ενίσχυση της ασφάλειας στη θάλασσα και την προστασία του περιβάλλοντος.

               (13)

               Ορίζει επίσης ότι καμία διάταξη του κώδικα ΙΙΙ και του κώδικα ΑΟ δεν ερμηνεύεται με σκοπό την καθ' οιονδήποτε τρόπο περιστολή ή τον περιορισμό της εκπλήρωσης των υποχρεώσεων των κρατών μελών βάσει της ενωσιακής νομοθεσίας όσον αφορά τον ορισμό των «θεσμοθετημένων πιστοποιητικών» και των «πιστοποιητικών κλάσης», του πεδίου εφαρμογής των υποχρεώσεων και των κριτηρίων που έχουν καθορισθεί για τους αναγνωρισμένους οργανισμούς, καθώς και των καθηκόντων της Ευρωπαϊκής Επιτροπής όσον αφορά την αναγνώριση, την αξιολόγηση και, ανάλογα με την περίπτωση, την επιβολή διορθωτικών μέτρων ή κυρώσεων σε αναγνωρισμένους οργανισμούς. Στην ίδια δήλωση αναφέρεται ότι, σε περίπτωση ελέγχου του ΔΝΟ, τα κράτη μέλη δηλώνουν ότι επαληθεύεται μόνον η συμμόρφωση προς τις διατάξεις των διεθνών συμβάσεων τις οποίες έχουν αποδεχθεί τα κράτη μέλη, συμπεριλαμβανομένων των όρων της εν λόγω δήλωσης.

               (14)

               Στο πλαίσιο της έννομης τάξης της Ένωσης, το πεδίο εφαρμογής του κανονισμού (ΕΚ) αριθ. 391/2009, καθώς και της οδηγίας 2009/15/ΕΚ, περιέχουν παραπομπές στις «διεθνείς συμβάσεις», όπως περιγράφονται στην αιτιολογική σκέψη 3. Εν προκειμένω, οι τροποποιήσεις των συμβάσεων του ΔΝΟ ενσωματώνονται αυτόματα στην ενωσιακή νομοθεσία όταν αρχίζουν να ισχύουν σε διεθνές επίπεδο, συμπεριλαμβανομένων των συναφών υποχρεωτικών κωδίκων, όπως ο κώδικας ΙΙΙ και ο κώδικας ΑΟ, οι οποίοι, ως εκ τούτου, αποτελούν μέρος των πράξεων του ΔΝΟ που σχετίζονται με την εφαρμογή του κανονισμού (ΕΚ) αριθ. 391/2009.

               (15)

               Οι τροποποιήσεις των διεθνών συμβάσεων επιτρέπεται, ωστόσο, να εξαιρεθούν από το πεδίο εφαρμογής της ενωσιακής ναυτιλιακής νομοθεσίας σύμφωνα με τη διαδικασία ελέγχου της συμβατότητας, εάν πληρούν ένα από τα δύο κριτήρια του άρθρου 5 παράγραφος 2 του κανονισμού (ΕΚ) αριθ. 2099/2002.

               (16)

               Η Επιτροπή αξιολόγησε τις τροποποιήσεις των συμβάσεων του ΔΝΟ σύμφωνα με το άρθρο 5 του κανονισμού (ΕΚ) αριθ. 2099/2002 και εντόπισε ορισμένες διαφορές μεταξύ, αφενός, του κώδικα ΙΙΙ και του κώδικα ΑΟ, και, αφετέρου, του κανονισμού (ΕΚ) αριθ. 391/2009 και της οδηγίας 2009/15/ΕΚ.

               (17)

               Πρώτον, η παράγραφος 16.1 του μέρους 2 του κώδικα ΙΙΙ προβλέπει κατάλογο ελάχιστων πόρων και διαδικασιών που πρέπει να καθιερώσουν τα κράτη σημαίας, συμπεριλαμβανομένης της πρόβλεψης διοικητικών οδηγιών σχετικών, μεταξύ άλλων, με τα πιστοποιητικά κλάσης του πλοίου που απαιτούνται από το κράτος σημαίας για την απόδειξη της συμμόρφωσης με τις δομικές, μηχανικές, ηλεκτρολογικές ή/και άλλες απαιτήσεις διεθνούς σύμβασης της οποίας το κράτος σημαίας είναι συμβαλλόμενο μέρος ή της συμμόρφωσης με απαίτηση εθνικού κανονισμού του κράτους σημαίας. Εντούτοις, όπως περιγράφεται στην αιτιολογική σκέψη (21) κατωτέρω, η ενωσιακή νομοθεσία κάνει διάκριση μεταξύ θεσμοθετημένων πιστοποιητικών και πιστοποιητικών κλάσης. Τα τελευταία αυτά έγγραφα είναι ιδιωτικού χαρακτήρα και δεν είναι ούτε πράξεις κράτους σημαίας ούτε εκδίδονται για λογαριασμό κράτους σημαίας. Αυτή η διάταξη του κώδικα ΙΙΙ αναφέρεται πράγματι στη σύμβαση SOLAS, κεφάλαιο II-1 μέρος A-1 κανονισμός 3-1, το οποίο προβλέπει ότι τα πλοία σχεδιάζονται, κατασκευάζονται και συντηρούνται σύμφωνα με τις δομικές, μηχανικές και ηλεκτρολογικές απαιτήσεις του νηογνώμονα ο οποίος έχει αναγνωρισθεί από τη διοικητική αρχή σύμφωνα με τις διατάξεις του κανονισμού XI-1/1. 1. Η σύμβαση SOLAS ορίζει με σαφήνεια το πλοίο ή τη νομική του εκπροσώπηση έναντι του κράτους σημαίας ως το αντικείμενο της απαίτησης αυτής. Επιπλέον, όταν αναγνωρισμένος οργανισμός ενεργεί ως νηογνώμονας, εκδίδει πιστοποιητικά κλάσης του πλοίου σύμφωνα με τους δικούς του κανόνες και διαδικασίες, προϋποθέσεις και ιδιωτικές συμβατικές ρυθμίσεις, των οποίων το κράτος σημαίας δεν είναι συμβαλλόμενο μέρος. Ως εκ τούτου, η εν λόγω διάταξη του κώδικα ΙΙΙ αντιβαίνει την οριοθέτηση της κλάσης και των θεσμοθετημένων δραστηριοτήτων που καθορίζονται στην κείμενη νομοθεσία της ΕΕ.

               (18)

               Δεύτερον, σύμφωνα με την παράγραφο 18.1 του μέρους 2 του κώδικα ΙΙΙ, το κράτος σημαίας απαιτείται να ορίσει, «όσον αφορά μόνον τα πλοία που φέρουν τη σημαία του» ότι ο αναγνωρισμένος οργανισμός διαθέτει κατάλληλους πόρους, από άποψη τεχνικής, διοικητικής και ερευνητικής ικανότητας, για να εκτελεί τα καθήκοντα που του ανατίθενται. Αντιθέτως, δυνάμει της ενωσιακής νομοθεσίας η πτυχή αυτή θεωρείται απαίτηση για την αναγνώριση, όπως περιλαμβάνεται στο κριτήριο Α.3 του παραρτήματος I του κανονισμού (ΕΚ) αριθ. 391/2009, και αφορά το σύνολο του στόλου στην κλάση του σχετικού οργανισμού, χωρίς να γίνεται διάκριση με βάση τη σημαία. Εάν η ανωτέρω διάταξη του Κώδικα ΙΙΙ ενσωματωνόταν στην ενωσιακή νομοθεσία, η εφαρμογή του κριτηρίου A.3 του παραρτήματος I του κανονισμού (ΕΚ) αριθ. 391/2009 για τις επιδόσεις του αναγνωρισμένου οργανισμού θα περιοριζόταν μόνον στα πλοία που φέρουν τη σημαία κρατών μελών, σε αντίθεση με τις απαιτήσεις που ισχύουν επί του παρόντος.

               (19)

               Τρίτον, η παράγραφος 19 του μέρους 2 του κώδικα ΙΙΙ εισάγει απαγόρευση για κράτος σημαίας να αναθέτει στους αναγνωρισμένους οργανισμούς του να εφαρμόζουν σε πλοία, εκτός εκείνων που δικαιούνται να φέρουν τη σημαία του, οιεσδήποτε απαιτήσεις σχετικές, μεταξύ άλλων, με τους κανόνες ταξινόμησης, τις απαιτήσεις ή τις διαδικασίες. Σύμφωνα με την οδηγία 2009/15/ΕΚ, τα κράτη μέλη μπορούν να εξουσιοδοτούν μόνον έναν οργανισμό να ενεργεί εξ ονόματός τους για τη θεσμοθετημένη πιστοποίηση του στόλου τους, εφόσον ο εν λόγω οργανισμός είναι αναγνωρισμένος και παρακολουθείται για τον σκοπό αυτόν σύμφωνα με τον κανονισμό (ΕΚ) αριθ. 391/2009. Εν προκειμένω, οι ίδιοι οι αναγνωρισμένοι οργανισμοί πρέπει να συμμορφώνονται με ορισμένες απαιτήσεις για τις σχετικές δραστηριότητές τους σε όλα τα ταξινομημένα πλοία τους, ανεξαρτήτως σημαίας. Αυτό σχετίζεται ιδίως με τα κριτήρια που καθορίζονται στο παράρτημα I του κανονισμού (ΕΚ) αριθ. 391/2009, καθώς και με άλλες υποχρεώσεις, και ιδίως τις υποχρεώσεις του άρθρου 10 παράγραφος 4 του εν λόγω κανονισμού. Εάν η ανωτέρω διάταξη του κώδικα ΙΙΙ ενσωματωνόταν στην ενωσιακή νομοθεσία, θα περιοριζόταν την εφαρμογή των υφιστάμενων απαιτήσεων αναγνώρισης του κανονισμού (ΕΚ) αριθ. 391/2009, μεταξύ άλλων εάν προκρίνουν κανόνες, απαιτήσεις και διαδικασίες για τις επιδόσεις του αναγνωρισμένου οργανισμού μόνον όσον αφορά πλοία που φέρουν τη σημαία κρατών μελών.

               (20)

               Τέταρτον, κατά το τμήμα 1.1 του μέρους 2 του κώδικα ΑΟ, ως «αναγνωρισμένος οργανισμός» νοείται οργανισμός που αξιολογείται από το κράτος σημαίας και κρίθηκε ότι πληροί το μέρος 2 του κώδικα ΑΟ. Αντιθέτως, κατά το άρθρο 2 στοιχείο ε) του κανονισμού (ΕΚ) αριθ. 391/2009, ως αναγνωρισμένος οργανισμός νοείται «ο οργανισμός που έχει αναγνωριστεί σύμφωνα με τον παρόντα κανονισμό». Με βάση την αξιολόγηση της Επιτροπής στις αιτιολογικές σκέψεις 21 έως 23, φαίνεται ότι αρκετές διατάξεις του μέρους 2 του κώδικα ΑΟ είναι ασυμβίβαστες με τον κανονισμό (ΕΚ) αριθ. 391/2009. Συνεπώς, αναγνωρισμένος οργανισμός όπως ορίζεται στον κώδικα ΑΟ δεν θα πληρούσε όλες τις απαιτήσεις του κανονισμού (ΕΚ) αριθ. 391/2009 και δεν θα ανταποκρινόταν επομένως στον ορισμό του αναγνωρισμένου οργανισμού κατά την ενωσιακή νομοθεσία.

               (21)

               Πέμπτον, κατά το τμήμα 1.3 του μέρους 2 του κώδικα ΑΟ, ως «θεσμοθετημένη πιστοποίηση και υπηρεσίες» νοείται μία ενιαία κατηγορία δραστηριοτήτων την οποία έχει δικαίωμα να αναλαμβάνει αναγνωρισμένος οργανισμός για λογαριασμό του κράτους της σημαίας, συμπεριλαμβανομένης της έκδοσης πιστοποιητικών σχετικών με θεσμοθετημένες απαιτήσεις και απαιτήσεις όσον αφορά την κλάση. Αντιθέτως, στους ορισμούς τους άρθρου 2 στοιχεία ζ) και θ) του κανονισμού (ΕΚ) αριθ. 391/2009 γίνεται σαφής διαχωρισμός μεταξύ «θεσμοθετημένων πιστοποιητικών», τα οποία εκδίδονται από το κράτος σημαίας ή για λογαριασμό του σύμφωνα με τις διεθνείς συμβάσεις, και των «πιστοποιητικών κλάσης», τα οποία είναι έγγραφα που εκδίδει αναγνωρισμένος οργανισμός υπό την ιδιότητά του ως νηογνώμονας και πιστοποιούν την καταλληλότητα πλοίου για συγκεκριμένη χρήση ή υπηρεσία, σύμφωνα με τους κανόνες και τις διαδικασίες που έχει καθορίσει και δημοσιοποιήσει ο συγκεκριμένος αναγνωρισμένος οργανισμός. Επομένως, σύμφωνα με την ενωσιακή νομοθεσία, τα θεσμοθετημένα πιστοποιητικά και τα πιστοποιητικά κλάσης είναι διακριτά και διαφορετικής φύσης. Συγκεκριμένα, τα θεσμοθετημένα πιστοποιητικά έχουν δημόσιο χαρακτήρα, ενώ τα πιστοποιητικά κλάσης είναι ιδιωτικού χαρακτήρα, διότι εκδίδονται από τον νηογνώμονα σύμφωνα με τους δικούς του κανόνες, διαδικασίες και προϋποθέσεις. Επομένως, τα πιστοποιητικά ταξινόμησης που εκδίδει αναγνωρισμένος οργανισμός για ένα πλοίο προκειμένου να πιστοποιηθεί η συμμόρφωσή του με τους κανόνες και τις διαδικασίες ταξινόμησης, ακόμη και όταν ελέγχεται από το κράτος σημαίας για την απόδειξη της συμμόρφωσης με τη σύμβαση SOLAS κεφάλαιο II-Ι, Μέρος Α-1, κανονισμός 3-1, τα έγγραφα είναι αυστηρά ιδιωτικού χαρακτήρα και δεν είναι ούτε νομικές πράξεις του κράτους σημαίας, ούτε πράξεις για λογαριασμό κράτους σημαίας. Ωστόσο, στον Κώδικα ΑΟ αναφέρεται συστηματικά ότι «θεσμοθετημένη πιστοποίηση και υπηρεσίες» πραγματοποιούνται από τον ΑΟ «για λογαριασμό του κράτους σημαίας», το οποίο αντιβαίνει τη νομική διάκριση που έχει θεσπισθεί με την ενωσιακή νομοθεσία. Παρά την αντίφαση αυτή, εάν αυτή η διάταξη του κώδικα ΑΟ γίνει δεκτή ως κανόνας στην έννομη τάξη της Ένωσης, ενέχει τον έκδηλο κίνδυνο να μην είναι δυνατόν πλέον να επιβληθούν στην Ένωση οι απαιτήσεις αναγνώρισης του κανονισμού (ΕΚ) αριθ. 391/2009, οι οποίες αφορούν το σύνολο των δραστηριοτήτων του οργανισμού, ανεξαρτήτως της σημαίας.

               (22)

               Έκτον, το τμήμα 3.9.3.1 του μέρους 2 του κώδικα ΑΟ προβλέπει μηχανισμό συνεργασίας μεταξύ αναγνωρισμένων οργανισμών με μόνο πλαίσιο εκείνο που έχει καθορίσει το κράτος σημαίας για τις διαδικασίες τυποποίησης που αφορούν τη θεσμοθετημένη πιστοποίηση και υπηρεσίες για το κράτος σημαίας, ανάλογα με την περίπτωση· ενώ το τμήμα 3.9.3.2 του μέρους 2 του ίδιου κώδικα ορίζει πλαίσιο από κράτος σημαίας ή «ομάδα κρατών σημαίας» για τη ρύθμιση της συνεργασίας μεταξύ των οικείων αναγνωρισμένων οργανισμών για τις τεχνικές πτυχές και τις πτυχές ασφαλείας της «θεσμοθετημένης πιστοποίησης και των υπηρεσιών πλοίων […] για λογαριασμό του (των) εν λόγω κράτους(-ών) σημαίας». Αντιθέτως, η συνεργασία μεταξύ αναγνωρισμένων οργανισμών δυνάμει της ενωσιακής νομοθεσίας διέπεται από το άρθρο 10 παράγραφος 1 του κανονισμού (ΕΚ) αριθ. 391/2009, σύμφωνα με το οποίο οι αναγνωρισμένοι οργανισμοί πρέπει να προβαίνουν σε διαβουλεύσεις μεταξύ τους, με σκοπό τη διατήρηση της ισοδυναμίας και προκειμένου να επιτευχθεί εναρμόνιση των κανόνων και των διαδικασιών και της εφαρμογής τους, και θεσπίζεται πλαίσιο για την αμοιβαία αναγνώριση, σε συγκεκριμένες περιπτώσεις, των πιστοποιητικών κλάσης για υλικά, εξοπλισμό και δομικά στοιχεία. Οι δύο αυτές διαδικασίες συνεργασίας κατά το άρθρο 10 παράγραφος 1 αφορούν τις ιδιωτικές δραστηριότητες των αναγνωρισμένων οργανισμών, με την ιδιότητά τους ως νηογνωμόνων, και, ως εκ τούτου, εφαρμόζονται χωρίς διακρίσεις με βάση τη σημαία. Εάν οι ανωτέρω μηχανισμοί του κώδικα ΙΙΙ ενσωματώνονταν στην ενωσιακή νομοθεσία, θα περιοριζόταν το πεδίο του πλαισίου συνεργασίας που έχει θεσπισθεί με τον κανονισμό (ΕΚ) αριθ. 391/2009 για τις δραστηριότητες των αναγνωρισμένων οργανισμών που αφορούν μόνον τα πλοία που φέρουν τη σημαία κρατών μελών, σε αντίθεση με τις απαιτήσεις που ισχύουν επί του παρόντος.

               (23)

               Έβδομο, το τμήμα 3.9.3.3 του μέρους 2 του κώδικα ΑΟ είναι ταυτόσημο με την παράγραφο 19 του μέρους 2 του κώδικα III· συνεπώς, οι προβληματισμοί στην αιτιολογική σκέψη 19 ισχύουν και τη διάταξη αυτή του κώδικα ΑΟ.

               (24)

               Καμία διάταξη του κώδικα ΙΙΙ ή του κώδικα ΑΟ δεν πρέπει να δημιουργεί περιορισμούς στην ικανότητα της Ένωσης να διαμορφώνει, σύμφωνα με τις Συνθήκες και το διεθνές δίκαιο, τους κατάλληλους όρους για τη χορήγηση αναγνώρισης στους οργανισμούς που επιθυμούν να εξουσιοδοτηθούν από τα κράτη μέλη να ασκούν έλεγχο και δραστηριότητες πιστοποίησης στα πλοία για λογαριασμό τους, με σκοπό την επίτευξη των στόχων της Ένωσης, και ιδίως για την ενίσχυση της ασφάλειας στη θάλασσα και την προστασία του περιβάλλοντος.

               (25)

               Το καθεστώς αμοιβαίας αναγνώρισης των πιστοποιητικών κλάσης για υλικά, εξοπλισμό και δομικά στοιχεία που καθορίζεται στο άρθρο 10 παράγραφος 1 του κανονισμού (ΕΚ) αριθ. 391/2009 είναι εφαρμοστέο μόνον εντός της Ένωσης για πλοία που φέρουν τη σημαία κράτους μέλους. Όσον αφορά τα αλλοδαπά σκάφη, η αποδοχή των πιστοποιητικών αυτών παραμένει στη διακριτική ευχέρεια των σχετικών τρίτων κρατών σημαίας κατά την άσκηση της αποκλειστικής τους αρμοδιότητας, ιδίως με βάση τη σύμβαση των Ηνωμένων Εθνών για το Δίκαιο της Θάλασσας (UNCLOS).

               (26)

               Με βάση την αξιολόγησή της, η Επιτροπή έκρινε ότι οι διατάξεις του κώδικα ΙΙΙ και του κώδικα ΑΟ που αναφέρονται στις προηγούμενες αιτιολογικές σκέψεις είναι ασυμβίβαστες με τον κανονισμό (ΕΚ) αριθ. 391/2009 και πρέπει να εξαιρεθούν από το πεδίο εφαρμογής του εν λόγω κανονισμού. Συνεπώς, πρέπει να τροποποιηθεί το άρθρο 2 στοιχείο β) του κανονισμού (ΕΚ) αριθ. 391/2009.

               (27)

               Επειδή ο κώδικας ΑΟ τίθεται σε ισχύ την 1η Ιανουαρίου 2015, ο παρών κανονισμός πρέπει να αρχίσει να ισχύει όσο το δυνατόν πιο σύντομα μετά την ημερομηνία δημοσίευσής της.

               (28)

               Η επιτροπή ασφάλειας στη ναυτιλία και την πρόληψης της ρύπανσης από τα πλοία (COSS) δεν εξέδωσε γνώμη για τα μέτρα που προβλέπονται στον παρόντα κανονισμό. Κρίθηκε αναγκαία η έκδοση εκτελεστικής πράξης και ο πρόεδρος υπέβαλε το σχέδιο εκτελεστικής πράξης στην επιτροπή προσφυγών για περαιτέρω εξέταση. Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής προσφυγών,

         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Στο άρθρο 2 του κανονισμού (ΕΚ) αριθ. 391/2009, το στοιχείο β) αντικαθίσταται από το ακόλουθο κείμενο:

      «β)   “διεθνείς συμβάσεις”: η διεθνής σύμβαση για την ασφάλεια της ζωής στη θάλασσα (SOLAS 74) της 1ης Νοεμβρίου 1974, εξαιρουμένου του κεφαλαίου XI-2 του παραρτήματός της, η διεθνής σύμβαση περί γραμμών φορτώσεως πλοίων της 5ης Απριλίου 1966 και η διεθνής σύμβαση για την πρόληψη της ρύπανσης από τα πλοία (MARPOL) της 2ας Νοεμβρίου 1973, μαζί με τα πρωτόκολλα και τις τροποποιήσεις τους, και οι συναφείς κώδικες που έχουν υποχρεωτικό χαρακτήρα σε όλα τα κράτη μέλη, εξαιρουμένων των παραγράφων 16.1, 18.1 και 19 του τμήματος 2 του κώδικα εφαρμογής των πράξεων του ΔΝΟ, και των τμημάτων 1.1, 1.3, 3.9.3.1, 3.9.3.2 και 3.9.3.3 του τμήματος 2 του κώδικα του ΔΝΟ στην επικαιροποιημένη τους έκδοση για τους αναγνωρισμένους οργανισμούς.»

   Άρθρο 2
   Ο παρών κανονισμός αρχίζει να ισχύει την επομένη της δημοσίευσής του στην Επίσημη Εφημερίδα της Ευρωπαϊκής Ένωσης.
   Εφαρμόζεται από την 1η Ιανουαρίου 2015.

      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 17 Δεκεμβρίου 2014.

            Για την Επιτροπή

            Ο Πρόεδρος

         Jean-Claude JUNCKER

      (1)  ΕΕ L 131 της 28.5.2009, σ. 11.

      (2)  ΕΕ L 324 της 29.11.2002, σ. 1.

      (3)  Οδηγία 2009/15/ΕΚ του Ευρωπαϊκού Κοινοβουλίου και του Συμβουλίου, της 23ης Απριλίου 2009, σχετικά με κοινούς κανόνες και πρότυπα για τους οργανισμούς επιθεώρησης και ελέγχου πλοίων και για τις συναφείς δραστηριότητες των ναυτικών αρχών (ΕΕ L 131 της 28.5.2009, σ. 47).

      (4)  Απόφαση 2013/268/ΕΕ του Συμβουλίου, της 13ης Μαΐου 2013, σχετικά με τη θέση που θα ληφθεί, εξ ονόματος της Ευρωπαϊκής Ένωσης, στον Διεθνή Ναυτιλιακό Οργανισμό (ΔΝΟ) ως προς τη θέσπιση ορισμένων Κωδίκων και συναφών τροποποιήσεων ορισμένων συμβάσεων και πρωτοκόλλων (ΕΕ L 155 της 7.6.2013, σ. 3).


title: Εκτελεστικός κανονισμός (ΕΕ) 2017/1928 της Επιτροπής, της 20ής Οκτωβρίου 2017, για την καταχώριση ονομασίας στο μητρώο των προστατευόμενων ονομασιών προέλευσης και των προστατευόμενων γεωγραφικών ενδείξεων [Kintoa (ΠΟΠ)]

text:
               21.10.2017

               EL

               Επίσημη Εφημερίδα της Ευρωπαϊκής Ένωσης

               L 272/15

         ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) 2017/1928 ΤΗΣ ΕΠΙΤΡΟΠΉΣ
   της 20ής Οκτωβρίου 2017
   για την καταχώριση ονομασίας στο μητρώο των προστατευόμενων ονομασιών προέλευσης και των προστατευόμενων γεωγραφικών ενδείξεων [Kintoa (ΠΟΠ)]
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΕ) αριθ. 1151/2012 του Ευρωπαϊκού Κοινοβουλίου και του Συμβουλίου, της 21ης Νοεμβρίου 2012, για τα συστήματα ποιότητας των γεωργικών προϊόντων και τροφίμων (1), και ιδίως το άρθρο 15 παράγραφος 1 και το άρθρο 52 παράγραφος 2,
   Εκτιμώντας τα ακόλουθα:

               (1)

               Σύμφωνα με το άρθρο 50 παράγραφος 2 στοιχείο α) του κανονισμού (ΕΕ) αριθ. 1151/2012, η αίτηση που κατέθεσε η Γαλλία για την καταχώριση της ονομασίας «Kintoa» δημοσιεύθηκε στην Επίσημη Εφημερίδα της Ευρωπαϊκής Ένωσης
                   (2).

               (2)

               Δεδομένου ότι δεν έχει κοινοποιηθεί καμία δήλωση ένστασης στην Επιτροπή, βάσει του άρθρου 51 του κανονισμού (ΕΕ) αριθ. 1151/2012, η ονομασία «Kintoa» πρέπει να καταχωρισθεί.

               (3)

               Με επιστολή που παρελήφθη στις 22 Αυγούστου 2016, οι γαλλικές αρχές γνωστοποίησαν στην Επιτροπή ότι η γεωργική εκμετάλλευση περιορισμένης ευθύνης (EARL du Carré) (M. Alain Cazanave, Le chalet, 380 Chemin du Carré, 64300 Sallespisse), που είναι εγκατεστημένη στο έδαφός τους, έχει νομίμως διαθέσει, σε συνεχή βάση, στο εμπόριο το προϊόν με την ονομασία πώλησης «Kintoa» για περισσότερα από 5 έτη και ότι το ζήτημα αυτό είχε τεθεί στο πλαίσιο της εθνικής διαδικασίας ένστασης.

               (4)

               Δεδομένου ότι η εταιρεία που αναφέρεται στην αιτιολογική σκέψη 3 πληροί τους όρους που προβλέπονται στο άρθρο 15 παράγραφος 1 του κανονισμού (ΕΕ) αριθ. 1151/2012, ώστε να της χορηγηθεί μεταβατική περίοδος για να χρησιμοποιεί νομίμως την ονομασία πώλησης μετά την καταχώρισή της, θα πρέπει να χορηγηθεί μεταβατική περίοδος μέχρι τις 31 Δεκεμβρίου 2017 ώστε να της επιτραπεί να χρησιμοποιεί την ονομασία «Kintoa».

               (5)

               Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής για την πολιτική ποιότητας των γεωργικών προϊόντων,

         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Καταχωρίζεται η ονομασία «Kintoa» (ΠΟΠ).
   Η ονομασία που αναφέρεται στο πρώτο εδάφιο αφορά προϊόν της κλάσης 1.1. — Νωπά κρέατα (και βρώσιμα παραπροϊόντα σφαγείων) του παραρτήματος XI του εκτελεστικού κανονισμού (ΕΕ) αριθ. 668/2014 της Επιτροπής (3).
   Άρθρο 2
   Επιτρέπεται στη γεωργική εκμετάλλευση περιορισμένης ευθύνης (EARL du Carré) (M. Alain Cazanave, Le chalet, 380 Chemin du Carré, 64300 Sallespisse) να συνεχίσει να χρησιμοποιεί την καταχωρισμένη ονομασία «Kintoa» (ΠΟΠ), έως τις 31 Δεκεμβρίου 2017.
   Άρθρο 3
   Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.

      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 20 Οκτωβρίου 2017.

            Για την Επιτροπή

            Ο Πρόεδρος

         Jean-Claude JUNCKER

      (1)  ΕΕ L 343 της 14.12.2012, σ. 1.

      (2)  ΕΕ C 90 της 23.3.2017, σ. 9.

      (3)  Εκτελεστικός κανονισμός (ΕΕ) αριθ. 668/2014 της Επιτροπής, της 13ης Ιουνίου 2014, για τη θέσπιση κανόνων εφαρμογής του κανονισμού (ΕΕ) αριθ. 1151/2012 του Ευρωπαϊκού Κοινοβουλίου και του Συμβουλίου για τα συστήματα ποιότητας των γεωργικών προϊόντων και τροφίμων (ΕΕ L 179 της 19.6.2014, σ. 36).


title: Εκτελεστικός κανονισμός (EE) αριθ. 364/2013 του Συμβουλίου, της 22ας Απριλίου 2013 , για την εφαρμογή του άρθρου 16 παράγραφος 2 του κανονισμού (ΕΕ) αριθ. 204/2011 σχετικά με περιοριστικά μέτρα λόγω της κατάστασης στη Λιβύη

text:
                  23.4.2013

                  EL

                  Επίσημη Εφημερίδα της Ευρωπαϊκής Ένωσης

                  L 111/25

         ΕΚΤΕΛΕΣΤΙΚΟΣ ΚΑΝΟΝΙΣΜΟΣ (EE) αριθ. 364/2013 ΤΟΥ ΣΥΜΒΟΥΛΙΟΥ
         της 22ας Απριλίου 2013
         για την εφαρμογή του άρθρου 16 παράγραφος 2 του κανονισμού (ΕΕ) αριθ. 204/2011 σχετικά με περιοριστικά μέτρα λόγω της κατάστασης στη Λιβύη
         ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (ΕΕ) αριθ. 204/2011 του Συμβουλίου, της 2ας Μαρτίου 2011, σχετικά με περιοριστικά μέτρα λόγω της κατάστασης στη Λιβύη (1), και ιδίως το άρθρο 16 παράγραφος 2,
         Εκτιμώντας τα ακόλουθα:

                     (1)

                     Στις 2 Μαρτίου 2011, το Συμβούλιο εξέδωσε τον κανονισμό (ΕΕ) αριθ. 204/2011.

                     (2)

                     Το Συμβούλιο κρίνει ότι δεν συντρέχει πλέον λόγος να παραμείνει ένα πρόσωπο στον κατάλογο που περιλαμβάνεται στο παράρτημα III του κανονισμού (ΕΕ) αριθ. 204/2011.

                     (3)

                     Κατά συνέπεια, το παράρτημα III του κανονισμού (ΕΕ) αριθ. 204/2011 πρέπει να τροποποιηθεί ανάλογα,

               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

            Άρθρο 1
            Το παράρτημα III του κανονισμού (ΕΕ) αριθ. 204/2011 τροποποιείται σύμφωνα με το παράρτημα του παρόντος κανονισμού.

            Άρθρο 2
            Ο παρών κανονισμός αρχίζει να ισχύει την ημερομηνία της δημοσίευσής του στην Επίσημη Εφημερίδα της Ευρωπαϊκής Ένωσης.

            Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            Λουξεμβούργο, 22 Απριλίου 2013.

                  Για το Συμβούλιο

                  Η Πρόεδρος

               C. ASHTON

            (1)  ΕΕ L 58 της 3.3.2011, σ. 1.

            ΠΑΡΑΡΤΗΜΑ
            Η καταχώριση για το πρόσωπο που αναφέρεται κατωτέρω διαγράφεται από τον κατάλογο του παραρτήματος III του κανονισμού (ΕΕ) αριθ. 204/2011:
            ASHKAL, Al-Barrani


title: Εκτελεστικός κανονισμός (ΕΕ) αριθ. 564/2013 της Επιτροπής, της 18ης Ιουνίου 2013 , για τα τέλη και τις επιβαρύνσεις που πρέπει να καταβάλλονται στον Ευρωπαϊκό Οργανισμό Χημικών Προϊόντων σύμφωνα με τον κανονισμό (ΕΕ) αριθ. 528/2012 του Ευρωπαϊκού Κοινοβουλίου και του Συμβουλίου σχετικά με τη διάθεση στην αγορά και τη χρήση βιοκτόνων  Κείμενο που παρουσιάζει ενδιαφέρον για τον ΕΟΧ

text:
               19.6.2013

               EL

               Επίσημη Εφημερίδα της Ευρωπαϊκής Ένωσης

               L 167/17

         ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) αριθ. 564/2013 ΤΗΣ ΕΠΙΤΡΟΠΉΣ
   της 18ης Ιουνίου 2013
   για τα τέλη και τις επιβαρύνσεις που πρέπει να καταβάλλονται στον Ευρωπαϊκό Οργανισμό Χημικών Προϊόντων σύμφωνα με τον κανονισμό (ΕΕ) αριθ. 528/2012 του Ευρωπαϊκού Κοινοβουλίου και του Συμβουλίου σχετικά με τη διάθεση στην αγορά και τη χρήση βιοκτόνων
   (Κείμενο που παρουσιάζει ενδιαφέρον για τον ΕΟΧ)
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΕ) αριθ. 528/2012 του Ευρωπαϊκού Κοινοβουλίου και του Συμβουλίου, της 22ας Μαΐου 2012, σχετικά με τη διάθεση στην αγορά και τη χρήση βιοκτόνων (1), και ιδίως το άρθρο 80 παράγραφος 1,
   Εκτιμώντας τα ακόλουθα:

               (1)

               Πρέπει να καθοριστούν η διάρθρωση και το ύψος των τελών που καταβάλλονται στον Ευρωπαϊκό Οργανισμό Χημικών Προϊόντων (στο εξής «ο Οργανισμός»), καθώς και οι όροι καταβολής τους.

               (2)

               Για τη διάρθρωση και το ύψος των τελών θα πρέπει να λαμβάνονται υπόψη οι εργασίες που οφείλει να εκτελεί ο Οργανισμός δυνάμει του κανονισμού (ΕΕ) αριθ. 528/2012. Τα τέλη θα πρέπει να καθορίζονται σε τέτοιο ύψος ώστε να εξασφαλίζεται ότι τα έσοδα που προέρχονται από αυτά, σε συνδυασμό με άλλες πηγές εσόδων του Οργανισμού, επαρκούν για να καλύψουν το κόστος των παρεχόμενων υπηρεσιών.

               (3)

               Από το άρθρο 80 παράγραφος 3 στοιχείο δ) του κανονισμού (ΕΕ) αριθ. 528/2012 προκύπτει ότι για τη διάρθρωση και το ύψος των τελών πρέπει να λαμβάνεται υπόψη αν οι πληροφορίες έχουν υποβληθεί από κοινού ή χωριστά. Προκειμένου να ληφθεί υπόψη ο πραγματικός φόρτος εργασίας του Οργανισμού και να προωθηθεί η από κοινού υποβολή πληροφοριών, κρίνεται σκόπιμο να επιβάλλεται ένα τέλος ανά αίτηση, όταν περισσότερα του ενός πρόσωπα υποβάλλουν από κοινού αίτηση για έγκριση δραστικής ουσίας ή ανανέωση έγκρισης δραστικής ουσίας.

               (4)

               Για να ληφθούν υπόψη οι ειδικές ανάγκες των εγκατεστημένων στην Ένωση μικρών και μεσαίων επιχειρήσεων, κατά την έννοια της σύστασης 2003/361/ΕΚ της Επιτροπής, της 6ης Μαΐου 2003, σχετικά με τον ορισμό των πολύ μικρών, των μικρών και των μεσαίων επιχειρήσεων (2) (στο εξής «ΜΜΕ»), κρίνεται σκόπιμο να επιβάλλονται στις εν λόγω επιχειρήσεις μειωμένα τέλη για την έγκριση, την ανανέωση έγκρισης ή την καταχώριση στο παράρτημα I του κανονισμού (ΕΕ) αριθ. 528/2012 δραστικών ουσιών, καθώς και για τη χορήγηση ή την ανανέωση άδειας για βιοκτόνο. Για τον καθορισμό του ύψους των μειώσεων θα πρέπει να ληφθεί υπόψη το σημαντικό ποσοστό των ΜΜΕ στον κλάδο των βιοκτόνων, σε συνδυασμό με την ανάγκη αποφυγής της επιβολής υπερβολικών τελών στις λοιπές επιχειρήσεις και, παράλληλα, την εξασφάλιση της πλήρους χρηματοδότησης των εργασιών του Οργανισμού. Προκειμένου να αποθαρρυνθεί η υποβολή αιτήσεων για προϊόντα που περιέχουν δραστικές ουσίες οι οποίες πληρούν ένα από τα κριτήρια υποκατάστασης που απαριθμούνται στο άρθρο 10 παράγραφος 1 του κανονισμού (ΕΕ) αριθ. 528/2012, καθώς και για τις εν λόγω δραστικές ουσίες, οι μειώσεις δεν θα πρέπει να ισχύουν για τις αιτήσεις που αφορούν τέτοιου είδους βιοκτόνα ή δραστικές ουσίες.

               (5)

               Λαμβανομένων υπόψη των εργασιών που απαιτούνται από τον Οργανισμό για τη διεκπεραίωση προσφυγών οι οποίες ασκούνται σύμφωνα με το άρθρο 77 του κανονισμού (ΕΕ) αριθ. 528/2012, κρίνεται σκόπιμο να επιβάλλεται τέλος για τις εν λόγω προσφυγές σύμφωνα με το άρθρο 77 παράγραφος 1 τρίτο εδάφιο του εν λόγω κανονισμού. Ωστόσο, για να μην βρίσκονται σε μειονεκτική θέση τα πρόσωπα που ασκούν δικαιολογημένες προσφυγές, είναι σκόπιμο να επιστρέφονται τα τέλη αυτά όταν η προσφυγή κρίνεται βάσιμη.

               (6)

               Λαμβανομένων υπόψη των μειωμένων εργασιών που απαιτούνται από τον Οργανισμό στις περιπτώσεις απόρριψης αιτήσεων πριν από την επικύρωση ή κατά τη διάρκειά της ή απόσυρσης αιτήσεων κατά τη διάρκεια της αξιολόγησης, κρίνεται σκόπιμο να προβλεφθεί η μερική επιστροφή των τελών στις εν λόγω περιπτώσεις.

               (7)

               Προκειμένου να ενθαρρυνθεί η υποβολή αιτήσεων έγκρισης δραστικών ουσιών που αποτελούν κατάλληλες εναλλακτικές ουσίες αντί εγκεκριμένων δραστικών ουσιών οι οποίες πληρούν ένα από τα κριτήρια εξαίρεσης που απαριθμούνται στο άρθρο 5 παράγραφος 1 του κανονισμού (ΕΕ) αριθ. 528/2012, κρίνεται σκόπιμο να προβλεφθεί η επιστροφή του τέλους για τις εν λόγω αιτήσεις.

               (8)

               Στο τέλος για τις αιτήσεις καταχώρισης στο παράρτημα I του κανονισμού (ΕΕ) αριθ. 528/2012 δραστικών ουσιών που δεν προκαλούν ανησυχία θα πρέπει να ληφθούν υπόψη οι εκτιμώμενες εργασίες που απαιτούνται από τον Οργανισμό για τη διεκπεραίωση των εν λόγω αιτήσεων, καθώς και το δημόσιο συμφέρον για τη χορήγηση αδειών για προϊόντα που περιέχουν τις εν λόγω ουσίες.

               (9)

               Προκειμένου να αποθαρρυνθεί η υποβολή αιτήσεων για την έγκριση ή ανανέωση της έγκρισης δραστικών ουσιών που πληρούν ένα από τα κριτήρια υποκατάστασης τα οποία απαριθμούνται στο άρθρο 10 παράγραφος 1 του κανονισμού (ΕΕ) αριθ. 528/2012, καθώς και αιτήσεων για τη χορήγηση ή την ανανέωση άδειας για προϊόντα για τα οποία απαιτείται συγκριτική αξιολόγηση σύμφωνα με το άρθρο 23 του κανονισμού (ΕΕ) αριθ. 528/2012, και με στόχο τη συνεισφορά στη χρηματοδότηση των εξαιρέσεων από τα τέλη και των μειώσεων τελών που προβλέπονται από τον παρόντα κανονισμό, κρίνεται σκόπιμο να προβλεφθούν αυξημένα τέλη για τις εν λόγω αιτήσεις.

               (10)

               Λαμβανομένων υπόψη των εργασιών που απαιτούνται από τον Οργανισμό για τη διεκπεραίωση των αιτήσεων γνωμοδότησης για την ταξινόμηση αλλαγής σύμφωνα με τον εκτελεστικό κανονισμό (ΕΕ) αριθ. 354/2013 της Επιτροπής, της 18ης Απριλίου 2013, σχετικά με αλλαγές βιοκτόνων για τα οποία έχει χορηγηθεί άδεια σύμφωνα με τον κανονισμό (ΕΕ) αριθ. 528/2012 του Ευρωπαϊκού Κοινοβουλίου και του Συμβουλίου (3), κρίνεται σκόπιμο να επιβάλλεται τέλος για τις εν λόγω αιτήσεις. Εντούτοις, προκειμένου να μην βρίσκονται, στο μέτρο του δυνατού, σε μειονεκτική θέση οι αιτούντες των οποίων οι αιτήσεις ταξινόμησης αλλαγής ως ελάσσονος ή διοικητικής είναι δικαιολογημένες, κρίνεται σκόπιμο να παραχωρείται μείωση του τέλους για την επόμενη αίτηση για αλλαγή, σε περίπτωση που η αίτηση καταλήγει σε σύσταση να ταξινομηθεί η αλλαγή ως διοικητική ή ελάσσων.

               (11)

               Δεδομένων των εργασιών που απαιτούνται από τον Οργανισμό για τη διεκπεραίωση των αιτήσεων καταχώρισης στον κατάλογο των ενδιαφερομένων προσώπων που αναφέρεται στο άρθρο 95 του κανονισμού (ΕΕ) αριθ. 528/2012, κρίνεται σκόπιμο να επιβάλλεται τέλος για τις εν λόγω αιτήσεις. Ο όγκος των απαιτούμενων εργασιών για τις εν λόγω αιτήσεις θα ποικίλλει σημαντικά, ανάλογα με το εάν το ενδιαφερόμενο πρόσωπο υποβάλλει έγγραφο πρόσβασης ή νέο φάκελο, δεδομένου ότι, στη δεύτερη περίπτωση, ο Οργανισμός θα πρέπει να ελέγχει αν ο φάκελος είναι σύμφωνος με το παράρτημα II του κανονισμού (ΕΕ) αριθ. 528/2012 ή, κατά περίπτωση, το παράρτημα IIA της οδηγίας 98/8/ΕΚ του Ευρωπαϊκού Κοινοβουλίου και του Συμβουλίου, της 16ης Φεβρουαρίου 1998, για τη διάθεση βιοκτόνων στην αγορά (4). Κρίνεται σκόπιμο να διαφοροποιηθεί το τέλος αναλόγως.

               (12)

               Λαμβανομένων υπόψη των εργασιών που απαιτούνται από τον Οργανισμό για τη διεκπεραίωση αιτήσεων τήρησης εμπιστευτικότητας σύμφωνα με το άρθρο 66 παράγραφος 4 του κανονισμού (ΕΕ) αριθ. 528/2012, κρίνεται σκόπιμο να επιβάλλεται τέλος για τις εν λόγω αιτήσεις.

               (13)

               Δεδομένου ότι ο προϋπολογισμός του Οργανισμού καταρτίζεται και εκτελείται σε ευρώ και ότι αποτελεί επίσης αντικείμενο απόδοσης λογαριασμών σε ευρώ, σύμφωνα με το άρθρο 19 του κανονισμού (ΕΕ, Ευρατόμ) αριθ. 966/2012 του Ευρωπαϊκού Κοινοβουλίου και του Συμβουλίου, της 25ης Οκτωβρίου 2012, σχετικά με τους δημοσιονομικούς κανόνες που εφαρμόζονται στον γενικό προϋπολογισμό της Ένωσης και την κατάργηση του κανονισμού (ΕΚ, Ευρατόμ) αριθ. 1605/2002 του Συμβουλίου (5), το άρθρο 17 του κανονισμού (ΕΚ, Ευρατόμ) αριθ. 2343/2002 της Επιτροπής, της 23ης Δεκεμβρίου 2002, για τη θέσπιση δημοσιονομικού κανονισμού πλαισίου για τους κοινοτικούς οργανισμούς του άρθρου 185 του κανονισμού (ΕΚ, Ευρατόμ) αριθ. 1605/2002 του Συμβουλίου, ο οποίος θεσπίζει το δημοσιονομικό κανονισμό που εφαρμόζεται στον γενικό προϋπολογισμό των Ευρωπαϊκών Κοινοτήτων (6) και το άρθρο 17 του δημοσιονομικού κανονισμού του Ευρωπαϊκού Οργανισμού Χημικών Προϊόντων της 24ης Σεπτεμβρίου 2008 (7), κρίνεται σκόπιμο να επιβάλλονται τέλη μόνο σε ευρώ.

               (14)

               Από το άρθρο 80 παράγραφος 3 στοιχείο στ) του κανονισμού (ΕΕ) αριθ. 528/2012 προκύπτει ότι οι προθεσμίες για την καταβολή των τελών πρέπει να καθοριστούν λαμβανομένων δεόντως υπόψη των προθεσμιών των διαδικασιών που προβλέπονται στον εν λόγω κανονισμό.

               (15)

               Τα τέλη που καθορίζονται στον παρόντα κανονισμό θα πρέπει να επανεξετάζονται σε κατάλληλα χρονικά διαστήματα, με στόχο την εναρμόνισή τους με το ποσοστό πληθωρισμού και με το πραγματικό κόστος των παρεχόμενων υπηρεσιών για τον Οργανισμό. Στην επανεξέταση αυτή θα πρέπει να λαμβάνεται υπόψη η αυξημένη πείρα του Οργανισμού στη διεκπεραίωση των αιτήσεων που υποβάλλονται βάσει του κανονισμού και η βελτίωση της αποδοτικότητας που επιτυγχάνεται με τον τρόπο αυτό.

               (16)

               H μόνιμη επιτροπή βιοκτόνων που αναφέρεται στο άρθρο 82 παράγραφος 1 του κανονισμού (ΕΕ) αριθ. 528/2012 δεν διατύπωσε γνώμη για τα μέτρα που προβλέπονται στον παρόντα κανονισμό. Δεδομένου ότι κρίθηκε αναγκαία η έκδοση εκτελεστικής πράξης, ο πρόεδρος υπέβαλε σχέδιο εκτελεστικής πράξης στην επιτροπή προσφυγών για περαιτέρω εξέταση. Η επιτροπή προσφυγών δεν διατύπωσε γνώμη,

         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   ΚΕΦΑΛΑΙΟ I

      ΤΕΛΗ

   Άρθρο 1
   Τέλη για εργασίες που αφορούν δραστικές ουσίες
   Ο Οργανισμός επιβάλλει τα τέλη που προβλέπονται στο παράρτημα I πίνακας 1 για τις εργασίες που πρέπει να εκτελούνται δυνάμει του κανονισμού (ΕΕ) αριθ. 528/2012 όσον αφορά την έγκριση και την ανανέωση έγκρισης δραστικών ουσιών, καθώς και την καταχώριση στο παράρτημα I του εν λόγω κανονισμού.
   Άρθρο 2
   Τέλη για εργασίες που αφορούν τη χορήγηση ενωσιακής άδειας για βιοκτόνα
   Ο Οργανισμός επιβάλλει τα τέλη που προβλέπονται στο παράρτημα II πίνακας 1 για τις εργασίες που πρέπει να εκτελούνται δυνάμει του κανονισμού (ΕΕ) αριθ. 528/2012 όσον αφορά τη χορήγηση ενωσιακής άδειας για βιοκτόνα.
   Άρθρο 3
   Λοιπά τέλη
   1.   Ο Οργανισμός επιβάλλει τα τέλη που προβλέπονται στο παράρτημα III για τις εργασίες που πρέπει να εκτελούνται δυνάμει του κανονισμού (ΕΕ) αριθ. 528/2012 όσον αφορά τη διαπίστωση τεχνικής ισοδυναμίας, τις αιτήσεις αμοιβαίας αναγνώρισης, τις αιτήσεις καταχώρισης στον κατάλογο των ενδιαφερόμενων προσώπων και τις αιτήσεις τήρησης της εμπιστευτικότητας πληροφοριών που υποβλήθηκαν στον Οργανισμό.
   2.   Ο Οργανισμός επιβάλλει τα ετήσια τέλη που προβλέπονται στο παράρτημα III για κάθε βιοκτόνο ή οικογένεια βιοκτόνων για τα οποία έχει χορηγηθεί άδεια από την Ένωση. Το ετήσιο τέλος είναι απαιτητό την πρώτη και κάθε επόμενη επέτειο της έναρξης ισχύος της άδειας και αφορά το προηγούμενο έτος.
   Άρθρο 4
   Τέλη για προσφυγές κατά αποφάσεων του Οργανισμού σύμφωνα με το άρθρο 77 του κανονισμού (ΕΕ) αριθ. 528/2012
   1.   Για κάθε προσφυγή κατά απόφασης του Οργανισμού σύμφωνα με το άρθρο 77 του κανονισμού (ΕΕ) αριθ. 528/2012, ο Οργανισμός επιβάλλει τέλος όπως ορίζεται στο παράρτημα III.
   2.   Η προσφυγή θεωρείται ότι δεν έχει παραληφθεί από το Συμβούλιο Προσφυγών, εάν δεν έχει προηγουμένως καταβληθεί το σχετικό τέλος στον Οργανισμό.
   3.   Εάν η προσφυγή κριθεί απαράδεκτη από το Συμβούλιο Προσφυγών, το τέλος δεν επιστρέφεται.
   4.   Ο Οργανισμός επιστρέφει το τέλος που επιβάλλεται σύμφωνα με την παράγραφο 1, εάν ο εκτελεστικός διευθυντής του Οργανισμού διορθώσει την απόφαση, σύμφωνα με το άρθρο 93 παράγραφος 1 του κανονισμού (ΕΚ) αριθ. 1907/2006 του Ευρωπαϊκού Κοινοβουλίου και του Συμβουλίου (8), ή εάν δικαιωθεί ο προσφεύγων.
   Άρθρο 5
   Δυνατότητα επιστροφής των τελών για εναλλακτικές ουσίες αντί εγκεκριμένων δραστικών ουσιών που πληρούν ένα από τα κριτήρια εξαίρεσης
   1.   Κατά την υποβολή αίτησης στον Οργανισμό για την έγκριση δραστικής ουσίας η οποία ενδέχεται να αποτελεί κατάλληλη εναλλακτική ουσία, κατά την έννοια του άρθρου 5 παράγραφος 2 δεύτερο εδάφιο του κανονισμού (ΕΕ) αριθ. 528/2012, αντί εγκεκριμένης δραστικής ουσίας που πληροί ένα από τα κριτήρια εξαίρεσης σύμφωνα με το άρθρο 5 παράγραφος 1 του εν λόγω κανονισμού, ο αιτών μπορεί να ζητήσει την επιστροφή του τέλους που καταβάλλεται στον Οργανισμό.
   2.   Μετά τη λήψη της γνωμοδότησης του Οργανισμού σύμφωνα με το άρθρο 8 παράγραφος 4 του κανονισμού (ΕΕ) αριθ. 528/2012, η οποία περιλαμβάνει επίσης σύσταση για το αν η δραστική ουσία αποτελεί κατάλληλη εναλλακτική ουσία κατά την έννοια του άρθρου 5 παράγραφος 2 δεύτερο εδάφιο του κανονισμού (ΕΕ) αριθ. 528/2012, η Επιτροπή λαμβάνει απόφαση σχετικά με την αίτηση.
   3.   Όταν η Επιτροπή αποφαίνεται ότι η δραστική ουσία αποτελεί κατάλληλη εναλλακτική ουσία, ο Οργανισμός ενημερώνει σχετικά τον αιτούντα και επιστρέφει εξ ολοκλήρου το τέλος που αναφέρεται στην παράγραφο 1.
   ΚΕΦΑΛΑΙΟ II

      ΣΤΗΡΙΞΗ ΤΩΝ ΜΜΕ

   Άρθρο 6
   Αναγνώριση της ιδιότητας της ΜΜΕ
   1.   Πριν από την υποβολή αίτησης στον Οργανισμό για την έγκριση, ανανέωση ή καταχώριση στο παράρτημα I του κανονισμού (ΕΕ) αριθ. 528/2012 δραστικής ουσίας ή για τη χορήγηση ενωσιακής άδειας για βιοκτόνο ή οικογένεια βιοκτόνων, η οποία υποβάλλεται σύμφωνα με το άρθρο 7 παράγραφος 1, το άρθρο 13 παράγραφος 1, το άρθρο 28 παράγραφος 4, το άρθρο 43 παράγραφος 1 ή το άρθρο 45 παράγραφος 1 του εν λόγω κανονισμού, αντίστοιχα, και στην οποία περιλαμβάνεται αξίωση μείωσης για ΜΜΕ, ο μελλοντικός αιτών υποβάλλει στον Οργανισμό τα σχετικά στοιχεία που αποδεικνύουν το δικαίωμα στην εν λόγω μείωση βάσει της ιδιότητας της ΜΜΕ, κατά την έννοια της σύστασης 2003/361/ΕΚ.
   2.   Στην περίπτωση των αιτήσεων για έγκριση, ανανέωση ή καταχώριση στο παράρτημα I του κανονισμού (ΕΕ) αριθ. 528/2012 δραστικής ουσίας, η ιδιότητα προσδιορίζεται με αναφορά στον παραγωγό της δραστικής ουσίας τον οποίον εκπροσωπεί ο μελλοντικός αιτών. Στην περίπτωση των αιτήσεων χορήγησης άδειας για προϊόν ή ανανέωσης άδειας για προϊόν, η ιδιότητα προσδιορίζεται με αναφορά στον μελλοντικό κάτοχο άδειας.
   3.   Ο Οργανισμός δημοσιεύει κατάλογο των σχετικών στοιχείων που πρέπει να υποβάλλονται σύμφωνα με την παράγραφο 1.
   4.   Εντός 45 ημερών από την παραλαβή όλων των σχετικών στοιχείων που αναφέρονται στην παράγραφο 1, ο Οργανισμός λαμβάνει απόφαση σχετικά με την ιδιότητα της ΜΜΕ που μπορεί, ενδεχομένως, να αναγνωριστεί.
   5.   Η αναγνώριση επιχείρησης ως ΜΜΕ ισχύει για δύο έτη όσον αφορά τις αιτήσεις που υποβάλλονται βάσει του κανονισμού (ΕΕ) αριθ. 528/2012.
   6.   Οι αποφάσεις που λαμβάνει ο Οργανισμός βάσει της παραγράφου 4 υπόκεινται σε προσφυγή, ασκούμενη σύμφωνα με το άρθρο 77 του κανονισμού (ΕΕ) αριθ. 528/2012.
   Άρθρο 7
   Μείωση των τελών
   1.   Στις ΜΜΕ που είναι εγκατεστημένες στην Ένωση παραχωρούνται μειώσεις των τελών που πρέπει να καταβάλλονται στον Οργανισμό, όπως ορίζεται στο παράρτημα I πίνακας 2 του και στο παράρτημα II πίνακας 2.
   2.   Οι μειώσεις για τις αιτήσεις έγκρισης, ανανέωσης ή καταχώρισης στο παράρτημα I του κανονισμού (ΕΕ) αριθ. 528/2012 δραστικής ουσίας παραχωρούνται μόνο εφόσον η δραστική ουσία δεν είναι υποψήφια για υποκατάσταση.
   3.   Οι μειώσεις για τις αιτήσεις χορήγησης ή ανανέωσης άδειας για βιοκτόνο παραχωρούνται μόνο εφόσον το προϊόν δεν περιέχει υποψήφια για υποκατάσταση δραστική ουσία.
   ΚΕΦΑΛΑΙΟ III

      ΠΛΗΡΩΜΕΣ

   Άρθρο 8
   Τρόπος πληρωμής
   1.   Τα τέλη που προβλέπονται στον παρόντα κανονισμό καταβάλλονται σε ευρώ.
   2.   Οι πληρωμές πραγματοποιούνται μόνο μετά την έκδοση τιμολογίου από τον Οργανισμό.
   3.   Κατά παρέκκλιση από την παράγραφο 2, οι πληρωμές που οφείλονται δυνάμει του άρθρου 4 πραγματοποιούνται κατά την υποβολή της προσφυγής.
   4.   Οι πληρωμές πραγματοποιούνται με τραπεζική μεταφορά στον λογαριασμό του Οργανισμού.
   Άρθρο 9
   Στοιχεία της πληρωμής
   1.   Σε κάθε πληρωμή, με εξαίρεση τις πληρωμές που αναφέρονται στο άρθρο 8 παράγραφος 3, αναγράφεται, στο πεδίο στοιχείων αναφοράς, ο αριθμός τιμολογίου.
   2.   Στις πληρωμές που αναφέρονται στο άρθρο 8 παράγραφος 3 αναγράφονται, στο πεδίο στοιχείων αναφοράς, η ταυτότητα των προσφευγόντων και, εάν υπάρχει, ο αριθμός της απόφασης κατά της οποίας ασκείται προσφυγή.
   3.   Εάν δεν μπορεί να καθοριστεί ο σκοπός της πληρωμής, ο Οργανισμός ορίζει την προθεσμία μέχρι την οποία ο πληρωτής πρέπει να γνωστοποιήσει εγγράφως τον σκοπό της πληρωμής. Εάν ο Οργανισμός δεν λάβει εμπρόθεσμα γνωστοποίηση σχετικά με τον σκοπό της πληρωμής, η πληρωμή θεωρείται άκυρη και το σχετικό ποσό επιστρέφεται στον πληρωτή.
   Άρθρο 10
   Ημερομηνία πληρωμής
   1.   Εκτός αντίθετων διατάξεων, τα τέλη καταβάλλονται εντός 30 ημερών από την ημερομηνία κατά την οποία ο Οργανισμός κοινοποιεί το τιμολόγιο.
   2.   Η ημερομηνία κατά την οποία το συνολικό ποσό της πληρωμής κατατίθεται σε τραπεζικό λογαριασμό στο όνομα του Οργανισμού θεωρείται ότι είναι η ημερομηνία κατά την οποία πραγματοποιείται η πληρωμή.
   3.   Η πληρωμή θεωρείται ότι έχει πραγματοποιηθεί εγκαίρως, όταν υποβάλλονται επαρκή αποδεικτικά έγγραφα από τα οποία προκύπτει ότι ο πληρωτής έδωσε εντολή τραπεζικής μεταφοράς στον λογαριασμό που αναγράφεται στο τιμολόγιο πριν από τη λήξη της σχετικής προθεσμίας. Η επιβεβαίωση της εντολής τραπεζικής μεταφοράς, που εκδίδεται από χρηματοπιστωτικό ίδρυμα, θεωρείται επαρκές αποδεικτικό στοιχείο.
   Άρθρο 11
   Ελλιπής πληρωμή
   1.   Η προθεσμία πληρωμής θεωρείται ότι έχει τηρηθεί μόνο εάν έχει καταβληθεί εμπρόθεσμα το πλήρες ποσό του τέλους.
   2.   Εάν ένα τιμολόγιο αφορά ομάδα συναλλαγών, ο Οργανισμός δύναται να καταλογίσει την ελλιπή πληρωμή σε οποιαδήποτε από τις σχετικές συναλλαγές. Τα κριτήρια για την απόδοση των πληρωμών καθορίζονται από το διοικητικό συμβούλιο του Οργανισμού.
   Άρθρο 12
   Επιστροφή αχρεωστήτως καταβληθέντων ποσών
   1.   Οι ρυθμίσεις για την επιστροφή στον πληρωτή ποσών που καταβλήθηκαν καθ’ υπέρβαση του τέλους καθορίζονται από τον εκτελεστικό διευθυντή του Οργανισμού και δημοσιεύονται στον δικτυακό τόπο του Οργανισμού.
   Ωστόσο, εάν το αχρεωστήτως καταβληθέν ποσό δεν υπερβαίνει τα 200 ευρώ και το ενδιαφερόμενο μέρος δεν έχει ζητήσει ρητώς επιστροφή, το αχρεωστήτως καταβληθέν ποσό δεν επιστρέφεται.
   2.   Δεν είναι δυνατόν να συμψηφιστούν με μελλοντικές πληρωμές προς τον Οργανισμό τυχόν αχρεωστήτως καταβληθέντα ποσά που δεν έχουν επιστραφεί.
   Άρθρο 13
   Επιστροφή ποσών στην περίπτωση των αιτήσεων που απορρίπτονται πριν από την επικύρωση ή κατά τη διάρκειά της ή αποσύρονται κατά τη διάρκεια της αξιολόγησης
   1.   Ο Οργανισμός επιστρέφει το 90 % του τέλους που εισπράχθηκε, σε περίπτωση που αίτηση έγκρισης δραστικής ουσίας ή χορήγησης άδειας για βιοκτόνο, η οποία υποβλήθηκε σύμφωνα με το άρθρο 7 παράγραφος 1 ή το άρθρο 43 παράγραφος 1 του κανονισμού (ΕΕ) αριθ. 528/2012, αντιστοίχως, ή αίτηση για ελάσσονα ή μείζονα αλλαγή προϊόντος, απορρίπτεται πριν από την επικύρωση ή κατά τη διάρκειά της.
   2.   Ο Οργανισμός επιστρέφει το 75 % του τέλους που εισπράχθηκε, σε περίπτωση που αίτηση έγκρισης δραστικής ουσίας ή χορήγησης άδειας για βιοκτόνο, η οποία υποβλήθηκε σύμφωνα με το άρθρο 7 παράγραφος 1 ή το άρθρο 43 παράγραφος 1 του κανονισμού (ΕΕ) αριθ. 528/2012, αντιστοίχως, ή αίτηση για μείζονα αλλαγή προϊόντος, αποσύρεται πριν διαβιβάσει η αρμόδια αρχή αξιολόγησης την οικεία έκθεση αξιολόγησης στον Οργανισμό.
   Το τέλος που εισπράχθηκε δεν επιστρέφεται, εάν η αίτηση αποσυρθεί αφού διαβιβάσει η αρμόδια αρχή αξιολόγησης την οικεία έκθεση αξιολόγησης στον Οργανισμό.
   3.   Οι ρυθμίσεις για την επιστροφή του υπόλοιπου ποσού στον πληρωτή καθορίζονται από τον εκτελεστικό διευθυντή του Οργανισμού και δημοσιεύονται στον δικτυακό τόπο του Οργανισμού.
   ΚΕΦΑΛΑΙΟ IV

      ΤΕΛΙΚΕΣ ΔΙΑΤΑΞΕΙΣ

   Άρθρο 14
   Κάλυψη των εξόδων των εισηγητών
   Τα έξοδα των μελών της επιτροπής βιοκτόνων που εκτελούν καθήκοντα εισηγητών καλύπτονται μέσω των τελών που καταβάλλονται σύμφωνα με το άρθρο 80 παράγραφος 2 στις αρμόδιες αρχές των κρατών μελών που ενεργούν ως αρμόδια αρχή αξιολόγησης.
   Άρθρο 15
   Επιβαρύνσεις
   1.   Με την επιφύλαξη θετικής γνώμης της Επιτροπής, ο Οργανισμός μπορεί να επιβάλει με απόφαση του διοικητικού συμβουλίου του επιβαρύνσεις για τις διοικητικές και τεχνικές υπηρεσίες που παρέχει σύμφωνα με τον κανονισμό (ΕΕ) αριθ. 528/2012, κατόπιν αιτήσεως μέρους, με σκοπό τη διευκόλυνση της εφαρμογής του εν λόγω κανονισμού. Ο εκτελεστικός διευθυντής του Οργανισμού μπορεί να αποφασίσει να μην επιβάλλεται επιβάρυνση σε διεθνείς οργανισμούς ή σε χώρες που ζητούν τη συνδρομή του Οργανισμού.
   2.   Οι επιβαρύνσεις καθορίζονται σε τέτοιο ύψος ώστε να καλύπτουν το κόστος των υπηρεσιών που παρέχει ο Οργανισμός και δεν υπερβαίνουν το αναγκαίο ποσό για την κάλυψη του εν λόγω κόστους.
   3.   Η επιβάρυνση καταβάλλεται εντός 30 ημερολογιακών ημερών από την ημερομηνία κατά την οποία ο Οργανισμός κοινοποιεί το τιμολόγιο.
   Άρθρο 16
   Προσωρινή εκτίμηση
   Όταν το διοικητικό συμβούλιο του Οργανισμού (9) συντάσσει την κατάσταση των προβλεπόμενων εσόδων και δαπανών για το επόμενο οικονομικό έτος, σύμφωνα με το άρθρο 96 παράγραφος 5 του κανονισμού (ΕΚ) αριθ. 1907/2006, συμπεριλαμβάνει προσωρινή εκτίμηση των εσόδων από τέλη και επιβαρύνσεις για δραστηριότητες που ανατίθενται στον Οργανισμό σύμφωνα με τον κανονισμό (ΕΕ) αριθ. 528/2012, τα οποία διαχωρίζονται από τα έσοδα που προέρχονται από ενωσιακή επιχορήγηση.
   Άρθρο 17
   Επανεξέταση
   Η Επιτροπή επανεξετάζει ετησίως τα τέλη και τις επιβαρύνσεις που προβλέπονται στον παρόντα κανονισμό με βάση το ποσοστό πληθωρισμού, όπως μετράται με τη βοήθεια του ευρωπαϊκού δείκτη τιμών καταναλωτή που δημοσιεύεται από την Eurostat. Η πρώτη επανεξέταση θα πραγματοποιηθεί το αργότερο έως την 1η Ιανουαρίου 2015.
   Επίσης, η Επιτροπή επανεξετάζει συνεχώς τον παρόντα κανονισμό, με βάση τα σημαντικά στοιχεία που καθίστανται διαθέσιμα όσον αφορά τις παραδοχές στις οποίες στηρίζονται οι προβλέψεις για τα έσοδα και τις δαπάνες του Οργανισμού. Το αργότερο έως την 1η Ιανουαρίου 2015, η Επιτροπή επανεξετάζει τον παρόντα κανονισμό με σκοπό την τροποποίησή του, συνεκτιμώντας ιδίως, εάν κριθεί σκόπιμο, τους πόρους που απαιτούνται από τον Οργανισμό και από τις αρμόδιες αρχές των κρατών μελών για ανάλογες υπηρεσίες. Κατά την επανεξέταση λαμβάνονται υπόψη οι επιπτώσεις στις ΜΜΕ και, εάν κριθεί σκόπιμο, αναθεωρούνται τα επιτρεπόμενα ποσοστά μείωσης των τελών για ΜΜΕ.
   Άρθρο 18
   Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.

      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 18 Ιουνίου 2013.

            Για την Επιτροπή

            Ο Πρόεδρος

         José Manuel BARROSO

      (1)  ΕΕ L 167 της 27.6.2012, σ. 1.

      (2)  ΕΕ L 124 της 20.5.2003, σ. 36.

      (3)  ΕΕ L 109 της 19.4.2013, σ. 4.

      (4)  ΕΕ L 123 της 24.2.1998, σ. 1.

      (5)  ΕΕ L 298 της 26.10.2012, σ. 1.

      (6)  ΕΕ L 357 της 31.12.2002, σ. 72.

      (7)  MB/53/2008 τελικό.

      (8)  ΕΕ L 396 της 30.12.2006, σ. 1.

      (9)  ΕΕ L 396 της 30.12.2006, σ. 1.

      ΠΑΡΑΡΤΗΜΑ I

         Τέλη σχετικά με δραστικές ουσίες

         Πίνακας 1

         Βασικά τέλη

                  Γενική περιγραφή καθήκοντος· σχετική διάταξη του κανονισμού (ΕΕ) αριθ. 528/2012

                  Ειδικός όρος ή περιγραφή καθήκοντος

                  Τέλος (ευρώ)

                  Έγκριση δραστικής ουσίας· άρθρο 7 παράγραφος 2

                  Τέλος για τον πρώτο τύπο προϊόντων για τον οποίο εγκρίνεται η συγκεκριμένη δραστική ουσία

                  120 000

                  Πρόσθετο τέλος ανά πρόσθετο τύπο προϊόντων

                  40 000

                  Πρόσθετο τέλος ανά τύπο προϊόντων (τόσο για τον πρώτο τύπο προϊόντων, όσο και για κάθε πρόσθετο τύπο προϊόντων) εάν η δραστική ουσία είναι υποψήφια για υποκατάσταση σύμφωνα με το άρθρο 10 του κανονισμού (ΕΕ) αριθ. 528/2012

                  20 000

                  Τέλος για την τροποποίηση έγκρισης, εκτός από την προσθήκη τύπου προϊόντων

                  20 000

                  Ανανέωση έγκρισης· άρθρο 13 παράγραφος 3

                  Τέλος για τον πρώτο τύπο προϊόντων για τον οποίο ζητείται ανανέωση της συγκεκριμένης δραστικής ουσίας

                  15 000

                  Πρόσθετο τέλος ανά πρόσθετο τύπο προϊόντων

                  1 500

                  Πρόσθετο τέλος για τον πρώτο τύπο προϊόντων για τον οποίο ζητείται ανανέωση της συγκεκριμένης δραστικής ουσίας, σε περίπτωση που κρίνεται αναγκαία η διενέργεια πλήρους αξιολόγησης σύμφωνα με το άρθρο 14 παράγραφος 1 του κανονισμού (ΕΕ) αριθ. 528/2012

                  25 000

                  Πρόσθετο τέλος ανά πρόσθετο τύπο προϊόντων, σε περίπτωση που κρίνεται αναγκαία η διενέργεια πλήρους αξιολόγησης σύμφωνα με το άρθρο 14 παράγραφος 1 του κανονισμού (ΕΕ) αριθ. 528/2012

                  2 500

                  Πρόσθετο τέλος ανά τύπο προϊόντων (τόσο για τον πρώτο τύπο προϊόντων όσο και για κάθε πρόσθετο τύπο προϊόντων), εάν η δραστική ουσία είναι υποψήφια για υποκατάσταση σύμφωνα με το άρθρο 10 του κανονισμού (ΕΕ) αριθ. 528/2012

                  20 000

                  Καταχώριση δραστικής ουσίας στο παράρτημα I· άρθρο 28

                  Τέλος για την πρώτη καταχώριση δραστικής ουσίας στο παράρτημα I

                  10 000

                  Τέλος για την τροποποίηση καταχώρισης δραστικής ουσίας στο παράρτημα I

                  2 000

                  Κοινοποίηση σύμφωνα με το άρθρο 3α του κανονισμού (ΕΚ) αριθ. 1451/2007

                  Τέλος ανά συνδυασμό ουσίας/τύπου προϊόντων
                  Το τέλος για την κοινοποίηση αφαιρείται από την επόμενη αίτηση που υποβάλλεται σύμφωνα με το άρθρο 7 του κανονισμού (ΕΕ) αριθ. 528/2012

                  10 000

         Πίνακας 2

         Μείωση των τελών για αιτήσεις έγκρισης, ανανέωσης έγκρισης ή καταχώρισης στο παράρτημα I δραστικών ουσιών, εάν ο παραγωγός της δραστικής ουσίας είναι ΜΜΕ εγκατεστημένη στην Ένωση, εκτός αν η δραστική ουσία είναι υποψήφια για υποκατάσταση

                  Τύπος επιχείρησης

                  Μείωση (% του βασικού τέλους)

                  Πολύ μικρή επιχείρηση

                  60

                  Μικρή επιχείρηση

                  40

                  Μεσαία επιχείρηση

                  20

      ΠΑΡΑΡΤΗΜΑ II

         Τέλη χορήγησης ενωσιακής άδειας για βιοκτόνα

         Πίνακας 1

         Βασικά τέλη

                  Γενική περιγραφή καθήκοντος· σχετική διάταξη του κανονισμού (ΕΕ) αριθ. 528/2012

                  Ειδικός όρος ή περιγραφή καθήκοντος

                  Τέλος (ευρώ)

                  Χορήγηση ενωσιακής άδειας για ένα και μόνο προϊόν· άρθρο 43 παράγραφος 2

                  Τέλος ανά προϊόν μη πανομοιότυπο με το αντιπροσωπευτικό προϊόν (ένα από τα αντιπροσωπευτικά προϊόντα) που αξιολογήθηκε για την έγκριση της ουσίας

                  80 000

                  Τέλος ανά προϊόν πανομοιότυπο με το αντιπροσωπευτικό προϊόν (ένα από τα αντιπροσωπευτικά προϊόντα) που αξιολογήθηκε για την έγκριση της ουσίας

                  40 000

                  Πρόσθετο τέλος ανά προϊόν, όταν απαιτείται συγκριτική αξιολόγηση σύμφωνα με το άρθρο 23 του κανονισμού (ΕΕ) αριθ. 528/2012

                  40 000

                  Πρόσθετο τέλος ανά προϊόν, όταν η ζητούμενη άδεια είναι προσωρινή σύμφωνα με το άρθρο 55 παράγραφος 2 του κανονισμού (ΕΕ) αριθ. 528/2012

                  10 000

                  Χορήγηση ενωσιακής άδειας για οικογένεια βιοκτόνων· άρθρο 43 παράγραφος 2

                  Τέλος ανά οικογένεια

                  150 000

                  Πρόσθετο τέλος ανά οικογένεια, όταν απαιτείται συγκριτική αξιολόγηση σύμφωνα με το άρθρο 23 του κανονισμού (ΕΕ) αριθ. 528/2012

                  60 000

                  Πρόσθετο τέλος ανά οικογένεια, όταν η ζητούμενη άδεια είναι προσωρινή σύμφωνα με το άρθρο 55 παράγραφος 2 του κανονισμού (ΕΕ) αριθ. 528/2012

                  15 000

                  Κοινοποίηση στον Οργανισμό πρόσθετου προϊόντος οικογένειας βιοκτόνων· άρθρο 17 παράγραφος 6

                  Τέλος ανά πρόσθετο προϊόν

                  2 000

                  Ενωσιακή άδεια για ίδιο βιοκτόνο άρθρο 17 παράγραφος 7

                  Τέλος ανά προϊόν το οποίο συνιστά «ίδιο προϊόν» κατά την έννοια του εκτελεστικού κανονισμού (ΕΕ) αριθ. 414/2013 της Επιτροπής, της 6ης Μαΐου 2013, σχετικά με τον καθορισμό διαδικασίας αδειοδότησης για ίδια βιοκτόνα σύμφωνα με τον κανονισμό (ΕΕ) αριθ. 528/2012 του Ευρωπαϊκού Κοινοβουλίου και του Συμβουλίου (1)

                  2 000

                  Μείζων αλλαγή προϊόντος ή οικογένειας προϊόντων που έχει αδειοδοτηθεί· άρθρο 50 παράγραφος 2

                  Τέλος ανά αίτηση

                  40 000

                  Ελάσσων αλλαγή προϊόντος ή οικογένειας προϊόντων που έχει αδειοδοτηθεί· άρθρο 50 παράγραφος 2

                  Τέλος ανά αίτηση

                  15 000

                  Διοικητική αλλαγή προϊόντος ή οικογένειας προϊόντων που έχει αδειοδοτηθεί· άρθρο 50 παράγραφος 2

                  Τέλος ανά κοινοποίηση

                  2 000

                  Σύσταση σχετικά με την ταξινόμηση αλλαγής προϊόντος ή οικογένειας προϊόντων που έχει αδειοδοτηθεί· άρθρο 50 παράγραφος 2

                  Τέλος ανά αίτηση σύμφωνα με τον κανονισμό (ΕΕ) αριθ. 354/2013
                  Εάν η σύσταση είναι να ταξινομηθεί η αλλαγή ως διοικητική ή ελάσσων αλλαγή, το τέλος για την αίτηση αφαιρείται από την επόμενη αίτηση ή κοινοποίηση σύμφωνα με τον κανονισμό (ΕΕ) αριθ. 354/2013

                  2 000

                  Ανανέωση ενωσιακής άδειας για ένα και μόνο προϊόν· άρθρο 45 παράγραφος 3

                  Τέλος ανά προϊόν

                  5 000

                  Πρόσθετο τέλος ανά προϊόν, σε περίπτωση που κρίνεται αναγκαία η διενέργεια πλήρους αξιολόγησης σύμφωνα με το άρθρο 14 παράγραφος 1 του κανονισμού (ΕΕ) αριθ. 528/2012

                  15 000

                  Πρόσθετο τέλος ανά προϊόν, όταν απαιτείται συγκριτική αξιολόγηση σύμφωνα με το άρθρο 23 του κανονισμού (ΕΕ) αριθ. 528/2012

                  40 000

                  Ανανέωση ενωσιακής άδειας για οικογένεια βιοκτόνων· άρθρο 45 παράγραφος 3

                  Τέλος ανά οικογένεια προϊόντων

                  7 500

                  Πρόσθετο τέλος ανά οικογένεια προϊόντων, σε περίπτωση που κρίνεται αναγκαία η διενέργεια πλήρους αξιολόγησης σύμφωνα με το άρθρο 14 παράγραφος 1 του κανονισμού (ΕΕ) αριθ. 528/2012

                  22 500

                  Πρόσθετο τέλος ανά οικογένεια προϊόντων, όταν απαιτείται συγκριτική αξιολόγηση σύμφωνα με το άρθρο 23 του κανονισμού (ΕΕ) αριθ. 528/2012

                  60 000

         Πίνακας 2

         Μείωση των τελών για αιτήσεις χορήγησης και ανανέωσης ενωσιακής άδειας για βιοκτόνα ή οικογένειες βιοκτόνων, εάν ο μελλοντικός κάτοχος της άδειας είναι ΜΜΕ εγκατεστημένη στην Ένωση, εκτός αν το προϊόν περιέχει δραστική ουσία η οποία είναι υποψήφια για υποκατάσταση

                  Τύπος επιχείρησης

                  Μείωση (% του βασικού τέλους)

                  Πολύ μικρή επιχείρηση

                  30

                  Μικρή επιχείρηση

                  20

                  Μεσαία επιχείρηση

                  10

         (1)  ΕΕ L 125 της 7.5.2013, σ. 4.

      ΠΑΡΑΡΤΗΜΑ III

         Λοιπά τέλη

                  Γενική περιγραφή καθήκοντος· σχετική διάταξη του κανονισμού (ΕΕ) αριθ. 528/2012

                  Ειδικός όρος ή περιγραφή καθήκοντος

                  Τέλος (ευρώ)

                  Τεχνική ισοδυναμία· άρθρο 54 παράγραφος 3

                  Τέλος, όταν η διαφορά μεταξύ των πηγών της δραστικής ουσίας περιορίζεται σε αλλαγή του τόπου παρασκευής και η αίτηση βασίζεται αποκλειστικά σε αναλυτικά δεδομένα

                  5 000

                  Τέλος, όταν η διαφορά μεταξύ των πηγών της δραστικής ουσίας δεν περιορίζεται σε αλλαγή του τόπου παρασκευής και η αίτηση βασίζεται αποκλειστικά σε αναλυτικά δεδομένα

                  20 000

                  Τέλος λόγω μη τήρησης προηγούμενων όρων

                  40 000

                  Ετήσιο τέλος για βιοκτόνα για τα οποία χορηγείται άδεια από την Ένωση· άρθρο 80 παράγραφος 1 στοιχείο α)

                  Τέλος ανά ενωσιακή άδεια για βιοκτόνο

                  10 000

                  Τέλος ανά ενωσιακή άδεια για οικογένεια βιοκτόνων

                  20 000

                  Τέλος για αίτηση αμοιβαίας αναγνώρισης· άρθρο 80 παράγραφος 1 στοιχείο α)

                  Τέλος ανά προϊόν ή οικογένεια προϊόντων που αφορά η αίτηση αμοιβαίας αναγνώρισης και ανά κράτος μέλος από το οποίο ζητείται η αμοιβαία αναγνώριση

                  700

                  Προσφυγή· άρθρο 77 παράγραφος 1

                  Τέλος ανά προσφυγή

                  2 500

                  Αίτηση καταχώρισης στον κατάλογο των ενδιαφερόμενων προσώπων· άρθρο 95

                  Τέλος ανά υποβολή εγγράφου πρόσβασης σε φάκελο που έχει ήδη θεωρηθεί πλήρης από τον Οργανισμό ή από αρμόδια αρχή αξιολόγησης

                  2 000

                  Τέλος ανά υποβολή εγγράφου πρόσβασης σε μέρος φακέλου που έχει ήδη θεωρηθεί πλήρης από τον Οργανισμό ή από αρμόδια αρχή αξιολόγησης, συνοδευόμενου από συμπληρωματικά στοιχεία

                  20 000

                  Τέλος ανά υποβολή νέου φακέλου

                  40 000

                  Αιτήσεις βάσει του άρθρου 66 παράγραφος 4 που υποβάλλονται στον Οργανισμό

                  Τέλος ανά στοιχείο για το οποίο ζητείται εμπιστευτικότητα

                  1 000


title: Εκτελεστικός κανονισμός (ΕΕ) αριθ. 1247/2011 της Επιτροπής, της 29ης Νοεμβρίου 2011 , σχετικά με τη δασμολογική κατάταξη ορισμένων εμπορευμάτων στη συνδυασμένη ονοματολογία

text:
               2.12.2011

               EL

               Επίσημη Εφημερίδα της Ευρωπαϊκής Ένωσης

               L 319/34

         ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) αριθ. 1247/2011 ΤΗΣ ΕΠΙΤΡΟΠΉΣ
   της 29ης Νοεμβρίου 2011
   σχετικά με τη δασμολογική κατάταξη ορισμένων εμπορευμάτων στη συνδυασμένη ονοματολογία
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΟΚ) αριθ. 2658/87 του Συμβουλίου, της 23ης Ιουλίου 1987, για τη δασμολογική και στατιστική ονοματολογία και το κοινό δασμολόγιο (1), και ιδίως το άρθρο 9 παράγραφος 1 στοιχείο α),
   Εκτιμώντας τα ακόλουθα:

               (1)

               Για να εξασφαλιστεί η ενιαία εφαρμογή της συνδυασμένης ονοματολογίας που προσαρτάται στον κανονισμό (ΕΟΚ) αριθ. 2658/87, είναι αναγκαίο να θεσπιστούν μέτρα όσον αφορά τη δασμολογική κατάταξη των εμπορευμάτων που αναφέρονται στο παράρτημα του παρόντος κανονισμού.

               (2)

               Ο κανονισμός (ΕΟΚ) αριθ. 2658/87 προβλέπει τους γενικούς κανόνες για την ερμηνεία της συνδυασμένης ονοματολογίας (ΣΟ). Οι εν λόγω κανόνες εφαρμόζονται επίσης σε κάθε άλλη ονοματολογία η οποία βασίζεται εν όλω ή εν μέρει στη ΣΟ ή προσθέτει σε αυτήν κάποια νέα υποδιαίρεση και θεσπίζεται με ειδικές διατάξεις της Ένωσης με σκοπό την εφαρμογή δασμολογικών και άλλων μέτρων σχετικά με τις εμπορευματικές συναλλαγές.

               (3)

               Κατ’ εφαρμογή αυτών των γενικών κανόνων, τα εμπορεύματα που περιγράφονται στη στήλη (1) του πίνακα που παρατίθεται στο παράρτημα του παρόντος κανονισμού θα πρέπει να υπαχθούν στους κωδικούς ΣΟ που εμφαίνονται στη στήλη (2), για τους λόγους που αναφέρονται στη στήλη (3) του εν λόγω πίνακα.

               (4)

               Είναι σκόπιμο να προβλεφθεί ότι ο κάτοχος δεσμευτικών δασμολογικών πληροφοριών οι οποίες έχουν εκδοθεί από τις τελωνειακές αρχές κρατών μελών σχετικά με την κατάταξη εμπορευμάτων στη συνδυασμένη ονοματολογία, αλλά δεν είναι σύμφωνες με τον παρόντα κανονισμό, μπορεί να συνεχίζει να τις επικαλείται επί τρίμηνο, σύμφωνα με τις διατάξεις του άρθρου 12 παράγραφος 6 του κανονισμού (ΕΟΚ) αριθ. 2913/92 του Συμβουλίου, της 12ης Οκτωβρίου 1992, περί θεσπίσεως κοινοτικού τελωνειακού κώδικα (2).

               (5)

               Τα μέτρα που προβλέπει ο παρών κανονισμός είναι σύμφωνα με τη γνώμη της επιτροπής τελωνειακού κώδικα,

         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Τα εμπορεύματα που περιγράφονται στη στήλη (1) του πίνακα που παρατίθεται στο παράρτημα κατατάσσονται στη συνδυασμένη ονοματολογία στους κωδικούς ΣΟ που αναφέρονται στη στήλη (2) του εν λόγω πίνακα.
   Άρθρο 2
   Οι δεσμευτικές δασμολογικές πληροφορίες που εκδίδονται από τις τελωνειακές αρχές κρατών μελών και δεν είναι σύμφωνες με τον παρόντα κανονισμό, μπορούν να συνεχίσουν να χρησιμοποιούνται για περίοδο τριών μηνών δυνάμει του άρθρου 12 παράγραφος 6 του κανονισμού (ΕΟΚ) αριθ. 2913/92.
   Άρθρο 3
   Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.

      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 29 Νοεμβρίου 2011.

            Για την Επιτροπή, εξ ονόματος του Προέδρου,
         Algirdas ŠEMETA

            Μέλος της Επιτροπής

      (1)  ΕΕ L 256 της 7.9.1987, σ. 1.

      (2)  ΕΕ L 302 της 19.10.1992, σ. 1.

      ΠΑΡΑΡΤΗΜΑ

                  Περιγραφή των εμπορευμάτων

                  Κατάταξη
                  (Κωδικός ΣΟ)

                  Αιτιολογία

                  (1)

                  (2)

                  (3)

                              1.

                              Είδος με τη μορφή δομοστοιχείου αυτοτελούς μονάδας (module) σε δικό της περίβλημα, με διαστάσεις περίπου 11 × 7 × 5 cm (ονομαζόμενο «αναλογική αυτοτελής μονάδα εισόδου»).
                              Η αυτοτελής μονάδα αποτελείται από δύο πλακέτες τυπωμένων κυκλωμάτων που περιλαμβάνουν διεπαφή εισόδου με τέσσερα κανάλια, μετατροπέα αναλογικού σήματος σε ψηφιακό, επεξεργαστή και διεπαφή τύπου αρτηρίας για σύνδεση με προγραμματιζόμενη μονάδα λογικού ελέγχου (plc). Η αυτοτελής μονάδα έχει εύρος τάσης εισόδου από 0 έως 10 V DC.
                              Η αυτοτελής μονάδα λαμβάνει αναλογικά σήματα που αντιπροσωπεύουν, για παράδειγμα, μετρήσεις της θερμοκρασίας, της ταχύτητας, της ροής ή του βάρους από διάφορες εξωτερικές συσκευές.
                              Η αυτοτελής μονάδα μετατρέπει και επεξεργάζεται τα σήματα αυτά πριν τα στείλει στο plc.

                  8538 90 99

                  Η κατάταξη διέπεται από τους γενικούς κανόνες 1 και 6 για την ερμηνεία της συνδυασμένης ονοματολογίας, από τη σημείωση 2 στοιχείο β) του τμήματος XVI, καθώς και από το κείμενο των κωδικών ΣΟ 8538, 8538 90 και 8538 90 99.
                  Δεδομένου ότι η αυτοτελής μονάδα αποτελεί διεπαφή μεταξύ εξωτερικών συσκευών και συσκευών ψηφιακού ελέγχου της κλάσης 8537, αποκλείεται η κατάταξή της στην κλάση 8471 ως μονάδας εισόδου.
                  Δεδομένου ότι η αυτοτελής μονάδα λαμβάνει, μετατρέπει, επεξεργάζεται και στέλνει ηλεκτρικά σήματα στο plc, αποκλείεται η κατάταξη στην κλάση 8536 ως διακόπτης ή αναμεταδότης για τη σύνδεση των ηλεκτρικών κυκλωμάτων.
                  Δεδομένου ότι η αυτοτελής μονάδα δεν ελέγχει τις εξωτερικές συσκευές από μόνο της, αλλά αποτελεί μόνο τη διεπαφή μεταξύ των εν λόγω συσκευών και του plc, αποκλείεται η κατάταξή της στην κλάση 8537 ως συσκευής ελέγχου για την ηλεκτρική σύνδεση.
                  Δεδομένου ότι η μετατροπή αναλογικού σήματος προς ψηφιακό είναι μόνο ενδιάμεση διαδικασία, αποκλείεται η κατάταξη του προϊόντος στην κλάση 8543, ως ηλεκτρικής μηχανής και συσκευής, που έχει δική της λειτουργία, που δεν κατονομάζεται ούτε περιλαμβάνεται αλλού στο κεφάλαιο 85.
                  Δεδομένου ότι η προβλεπόμενη χρήση της αυτοτελούς μονάδας είναι να λαμβάνει, να μετατρέπει και να επεξεργάζεται τα σήματα που αντιπροσωπεύουν μετρήσεις που λαμβάνονται από εξωτερικές συσκευές και να τις στέλνει στο plc, η αυτοτελής μονάδα είναι απαραίτητη για τη λειτουργία του plc της κλάσης 8537.
                  Συνεπώς, το είδος κατατάσσεται στην κλάση 8538 ως μέρος των συσκευών των κλάσεων 8535 έως 8537.

                              2.

                              Είδος με τη μορφή αυτοτελούς μονάδας σε δικό της περίβλημα, με διαστάσεις περίπου 11 × 7 × 5 cm (ονομαζόμενο «διακριτή αυτοτελής μονάδα εξόδου»).
                              Η αυτοτελής μονάδα αποτελείται από πλακέτα τυπωμένου κυκλώματος που περιλαμβάνει μια διεπαφή τύπου αρτηρίας για τη σύνδεση σε προγραμματιζόμενη μονάδα λογικού ελέγχου (plc), επεξεργαστή, μετατροπέα ψηφιακού σήματος σε αναλογικό και διεπαφή εξόδου με 8 σημεία σύνδεσης.
                              Τα σημεία σύνδεσης εξόδου είναι ηλεκτρονόμοι ηλεκτρομαγνητικού τύπου με ένα εύρος τάσης εξόδου από 0 έως 250 V AC και φορτίο ηλεκτρικού ρεύματος ανά σημείο μέχρι και 0,17 A.
                              Η αυτοτελής μονάδα επεξεργάζεται και μετατρέπει διακριτά σήματα που αντιπροσωπεύουν σήματα έναρξης/παύσης λειτουργίας (για παράδειγμα, 1/0 ή σωστό/λάθος), πριν τα στείλει σε διάφορες εξωτερικές συσκευές, όπως τα εξαρτήματα επαφής, οι ηλεκτρονόμοι, και οι λάμπες ένδειξης.

                  8538 90 99

                  Η κατάταξη διέπεται από τους γενικούς κανόνες 1 και 6 για την ερμηνεία της συνδυασμένης ονοματολογίας, από τη σημείωση 2 στοιχείο β) του τμήματος XVI καθώς και από το κείμενο των κωδικών ΣΟ 8538, 8538 90 και 8538 90 99.
                  Δεδομένου ότι η αυτοτελής μονάδα αποτελεί διεπαφή μεταξύ εξωτερικών συσκευών και συσκευών ψηφιακού ελέγχου της κλάσης 8537, αποκλείεται η κατάταξή της στην κλάση 8471 ως μονάδας εξόδου.
                  Δεδομένου ότι η αυτοτελής μονάδα λαμβάνει, επεξεργάζεται, μετατρέπει και στέλνει ηλεκτρικά σήματα σε εξωτερικές συσκευές, αποκλείεται η κατάταξή της στην κλάση 8536 ως διακόπτη ή ηλεκτρονόμου για τη σύνδεση των ηλεκτρικών κυκλωμάτων.
                  Τα σημεία σύνδεσης εξόδου (που αποτελούνται από ηλεκτρομαγνητικούς ηλεκτρονόμους) αποτελούν μόνο μέρος της αυτοτελούς μονάδας, η οποία απαρτίζεται, εκτός από τα σημεία σύνδεσης, από τη διεπαφή τύπου αρτηρίας, τον επεξεργαστή και τον μετατροπέα ψηφιακού σήματος σε αναλογικό. Επιπλέον, η αυτοτελής μονάδα δεν ελέγχει τις εξωτερικές συσκευές από μόνη της, αλλά αποτελεί μόνο τη διεπαφή μεταξύ των εν λόγω συσκευών και του plc. Συνεπώς, αποκλείεται η κατάταξή της στην κλάση 8537 ως συσκευής ελέγχου για την ηλεκτρική σύνδεση.
                  Δεδομένου ότι η μετατροπή ψηφιακού σήματος προς αναλογικό είναι μόνο ενδιάμεση διαδικασία, αποκλείεται η κατάταξη του προϊόντος στην κλάση 8543, ως ηλεκτρικής μηχανής και συσκευής, που έχει δική της λειτουργία, που δεν κατονομάζεται ούτε περιλαμβάνεται αλλού στο κεφάλαιο 85.
                  Δεδομένου ότι η προβλεπόμενη χρήση της αυτοτελούς μονάδας είναι να λαμβάνει, να επεξεργάζεται και να μετατρέπει σήματα που αντιπροσωπεύουν την έναρξη/παύση λειτουργίας που λαμβάνονται από το plc και να τα στέλνει σε εξωτερικές συσκευές, η αυτοτελής μονάδα είναι απαραίτητη για τη λειτουργία του plc της κλάσης 8537.
                  Συνεπώς, το είδος κατατάσσεται στην κλάση 8538 ως μέρος συσκευών των κλάσεων 8535 έως 8537.


title: Εκτελεστικός κανονισμός (ΕΕ) 2017/48 της Επιτροπής, της 11ης Ιανουαρίου 2017, για καθορισμό των κατ' αποκοπή τιμών εισαγωγής για τον προσδιορισμό της τιμής εισόδου ορισμένων οπωροκηπευτικών

text:
               12.1.2017

               EL

               Επίσημη Εφημερίδα της Ευρωπαϊκής Ένωσης

               L 7/14

         ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) 2017/48 ΤΗΣ ΕΠΙΤΡΟΠΉΣ
   της 11ης Ιανουαρίου 2017
   για καθορισμό των κατ' αποκοπή τιμών εισαγωγής για τον προσδιορισμό της τιμής εισόδου ορισμένων οπωροκηπευτικών
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΕ) αριθ. 1308/2013 του Ευρωπαϊκού Κοινοβουλίου και του Συμβουλίου, της 17ης Δεκεμβρίου 2013, για τη θέσπιση κοινής οργάνωσης των αγορών γεωργικών προϊόντων και την κατάργηση των κανονισμών (ΕΟΚ) αριθ. 922/72, (ΕΟΚ) αριθ. 234/79, (ΕΚ) αριθ. 1037/2001 και (ΕΚ) αριθ. 1234/2007 του Συμβουλίου (1),
   Έχοντας υπόψη τον εκτελεστικό κανονισμό (ΕΕ) αριθ. 543/2011 της Επιτροπής, της 7ης Ιουνίου 2011, για τη θέσπιση λεπτομερών κανόνων εφαρμογής του κανονισμού (ΕΚ) αριθ. 1234/2007 του Συμβουλίου όσον αφορά τους τομείς των οπωροκηπευτικών και των μεταποιημένων οπωροκηπευτικών (2), και ιδίως το άρθρο 136 παράγραφος 1,
   Εκτιμώντας τα ακόλουθα:

               (1)

               Ο εκτελεστικός κανονισμός (ΕΕ) αριθ. 543/2011 προβλέπει, κατ' εφαρμογή των αποτελεσμάτων των πολυμερών εμπορικών διαπραγματεύσεων του Γύρου της Ουρουγουάης, τα κριτήρια για τον καθορισμό από την Επιτροπή των κατ' αποκοπή τιμών εισαγωγής από τρίτες χώρες, για τα προϊόντα και τις περιόδους που ορίζονται στο παράρτημα XVI μέρος A του εν λόγω κανονισμού.

               (2)

               Η κατ' αποκοπή τιμή εισαγωγής υπολογίζεται κάθε εργάσιμη ημέρα, σύμφωνα με το άρθρο 136 παράγραφος 1 του εκτελεστικού κανονισμού (ΕΕ) αριθ. 543/2011, λαμβανομένων υπόψη των ημερήσιων μεταβλητών στοιχείων. Συνεπώς, ο παρών κανονισμός θα πρέπει να αρχίσει να ισχύει την ημέρα της δημοσίευσής του στην Επίσημη Εφημερίδα της Ευρωπαϊκής Ένωσης,

         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Οι κατ' αποκοπή τιμές εισαγωγής που αναφέρονται στο άρθρο 136 του εκτελεστικού κανονισμού (ΕΕ) αριθ. 543/2011 καθορίζονται στο παράρτημα του παρόντος κανονισμού.
   Άρθρο 2
   Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα της Ευρωπαϊκής Ένωσης.

      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 11ης Ιανουαρίου 2017.

            Για την Επιτροπή,

            εξ ονόματος του Προέδρου,

         Jerzy PLEWA

            Γενικός Διευθυντής

            Γενική Διεύθυνση Γεωργίας και Αγροτικής Ανάπτυξης

      (1)  ΕΕ L 347 της 20.12.2013, σ. 671.

      (2)  ΕΕ L 157 της 15.6.2011, σ. 1.

      ΠΑΡΑΡΤΗΜΑ

         Οι κατ' αποκοπή τιμές εισαγωγής για τον προσδιορισμό της τιμής εισόδου ορισμένων οπωροκηπευτικών

                  (ευρώ/100 kg)

                  Κωδικός ΣΟ

                  Κωδικός τρίτων χωρών (1)

                  Κατ' αποκοπή τιμή εισαγωγής

                  0702 00 00

                  IL

                  269,9

                  MA

                  115,2

                  SN

                  204,0

                  TR

                  108,2

                  ZZ

                  174,3

                  0707 00 05

                  MA

                  86,1

                  TR

                  220,1

                  ZZ

                  153,1

                  0709 91 00

                  EG

                  144,1

                  ZZ

                  144,1

                  0709 93 10

                  MA

                  236,8

                  TR

                  226,9

                  ZZ

                  231,9

                  0805 10 20

                  EG

                  46,2

                  IL

                  126,4

                  MA

                  54,3

                  TR

                  71,9

                  ZZ

                  74,7

                  0805 20 10

                  IL

                  166,4

                  MA

                  73,6

                  ZZ

                  120,0

                  0805 20 30 , 0805 20 50 , 0805 20 70 , 0805 20 90

                  EG

                  97,9

                  IL

                  151,6

                  JM

                  125,6

                  TR

                  96,5

                  ZZ

                  117,9

                  0805 50 10

                  TR

                  70,9

                  ZZ

                  70,9

                  0808 10 80

                  CN

                  144,5

                  US

                  72,4

                  ZZ

                  108,5

                  0808 30 90

                  CL

                  307,7

                  CN

                  99,5

                  TR

                  133,1

                  ZZ

                  180,1

         (1)  Ονοματολογία των χωρών που ορίζεται στον κανονισμό (ΕΕ) αριθ. 1106/2012 της Επιτροπής, της 27ης Νοεμβρίου 2012, για την εφαρμογή του κανονισμού (ΕΚ) αριθ. 471/2009 του Ευρωπαϊκού Κοινοβουλίου και του Συμβουλίου για τις κοινοτικές στατιστικές του εξωτερικού εμπορίου με τις τρίτες χώρες, όσον αφορά την επικαιροποίηση της ονοματολογίας των χωρών και εδαφών (ΕΕ L 328 της 28.11.2012, σ. 7). Ο κωδικός «ZZ» αντιπροσωπεύει «άλλες χώρες καταγωγής».